
Q«  Valerii  Catulli  ut  in  vita,  ita  in  carminum  fatis 
magnae  sunt  Veronae  urbis  partes.  Hanc  enim  et  ipse  ma- 
trem  suam  adpellat  c.  LXVII,  34  et  poetae  patriam  fuisse  mul- 
tis  aliorum  auctorum  testimoniis  edocemur;  e  quibus  ne  in 
reliquis  diutius  commorer,  haec  tradit  Hieronymus  01.  173,  2 
(667)  „C.  Valerius  Catullus  scribtor  lyricus  Veronae  nascitur", 
quocum  consentit  praeter  alios  Ovidius  amor.  III ,  15,  7 
„Mantua  Vergilio  gaudet  ,  Verona  Catullo".  Nihilo  setius, 
num  re  vera  in  ipsa  urbe  Catullus  natus  sit,  dubitatum  esse 
scio  hanc  ob  caussam,  quod  e  carminibus  XXXI  etlV  adpareat 
eum  Sirmione,  quae  paene  insula  in  Veronae  agris  sita  est, 
villam  possedisse;  inde  veri  simile  visum  est  non  prorsus  ad- 
curate  a  quibusdam  Veronam  Catulli  patriam  dictam  esse.  Quod 
cum  de  ipso  Catullo  tum  maxime  de  Ovidio  facile  concesserim, 
quippe  qui  in  illo  ipso  versu  Mantuam  pro  Andibus  ponat, 
minus  autem  de  Hieronymo,  qui  ut  01.  177,  3  (684)  Vergi- 
Hum  in  pago,  qui  Andes  dicatur  haut  procul  a  Mantua  natum 
esse  commemorat,  non  dubito,  quin  Catullum  Sirmione  natum 
esse  dicturus  fuerit,  si  hoc  verum  esset.  —  Cum  autem  Sir- 
mione  Catullus  villam  possideret,  saepissime  eum  etiam  cum 
aetate  provectior  esset  Veronae  commoratum  esse  pro  vicini- 
tate  horum  locorum  admodum  probabile  est  et  ab  ipso  poeta 
manifesto  adfirmatur  c.  XXXV,  3.  LXVIII,  27.  —  Veronae  re- 
surrexit  Catullus,  !ut  ila  dicam ,  post  diuturnam  oblivionem 
saeculo  post  Christum  decimo1),  ubi  Ratherius  episcopus  Ve- 


1)  Quod  Hauptius  quaest.  Catull.  p.  2  Ratherium  saeculo  nono  vixisse 
scribit,  calami  errori  tribuendum  est. 

ronensis  carmina  eius  —  ab  ipso  fortasse  reperta  —  legit. 
Paulo  postea  vero,  cum  Ratherius  anno  968  a  civibus  suis 
Verona  expulsus  esset,  Catulli  exemplar,  quo  ille  usus  erat, 
in  pristinas  tenebras  rediisse  credibile  est;  nam  qui  eodem 
aut  proximis  saeculis  Catullum  legerit,  neminem  novimus.  — 
Saeculo  demum  quarto  decimo  ab  homine  aliquo  nobis  ignolo 
item  Veronae  illud  Ratherii  exemplar  denuo  in  lucem  revo- 
catum  est,  sed  tum  quoque  ut  carminibus  in  alios  libros  tran- 
scriptis  mox  iterum  ex  hominum  conspectu  tolleretur  infelici 
casu  videlur  factum  esse. 

Ad  hunc  igitur  Veronensem  codicem  omnes  ,  quotquot 
hodie  extant,  Catulli  libros  origine  referendos  esse  homines 
docti  consentiunt,  ita  ut  nullum  fere  nostrorum  librorum  pre- 
tium  fore  adpareat,  si  quando  ut  ille  reperiretur  contingeret. 
Contra  quo  modo  nunc  res  habet,  id  primum  me  iudice  in  arte 
critica  in  Catulli  carminibus  exercenda  adnitendum  est,  ut  col- 
latis  nostrorum  codicum  lectionibus  quid  in  archetypo  scriptum 
fuerit  exquiratur.  Qua  re  quod  certam  huius  imaginem  effin- 
gere  studuit  Lachmannus  optime  meritus  est;  is  scilicet  cum 
sibi  intellexisse  visus  esset  corruptelarum,  quibus  referta  sunt 
Catulli  carmina,  haud  paucas  tales  esse,  quales  saepissime  in 
initio  vel  fme  paginarum  deprehendantur,  inde  et  versuum  et 
paginarum  numero  computato  archetypum  effecit  septuaginta 
sex  tricenorum  comprehendisse  versuum  paginas.  Ad  hanc  nor- 
mam  editionem  suam  Catulli  instituit,  ul  lectoribus  archetypi 
imaginem  ante  oculos  poneret,  vix  quidquam  praeterea  de  in- 
vento  suo  adnotans. 

Lachmanni  partes  in  se  suscepit  Hauptius ,  qui  in  quae- 
stionibus  Catullianis  p.  38  sqq.  id ,  quod  Lachmannus  indiea- 
verat  tantum ,  per  partem  Catulliani  libri  pluribus  persecutus 
certis  argumentis  comprobare  conatus  est. 

Neque  vero  defuerunt ,  qui  Laclimanni  opinionem  inpro- 
barent,  e  quibus  Heysius,  cum  in  disputatione  ,  quam  editioni 
suae  adiecit,  p.  279  Lachmannum  errasse  contendat  quidem, 
sed  demonstrare  supersedeat,  nihil  ad  hanc  quaestionem  dis- 

solvendam  contulit.  Melius  in  eo  certe  reni  gesserunt  Froeh- 
nerus  in  Leutschii  philol.  XIV  p.  572  sqq.  et  Bergkius  in  nov. 
mus.  Rhen.  XV  p.  510 — 513,  quod  certis  argumentis  Lachman- 
num  inpugnarunt,  quae  tamen  ego  aut  probare  non  possum 
aut  nequaquam  ita  prolata  essc  arbitror,  ut  eis  tota  res  profli- 
gata  sit.  Nam  quod  Lachmannum  falso  statuisse  opinati  sunt  in 
codice  V1)  singulis  carminibus  titulos  non  praefixos  fuisse,  id 
aliter  nrihi  videtur  se  habere.  Maxime  doleo,  quod  neque  Lach- 
mannus,  qui  libros  Berolinenses  neque  qui  Parisinos  excussit, 
Silligius2)  titulos  ex  eis  notare  operae  pretium  fecit;  nam  in 
codice  Germanensi  (G),  qui  nunc  in  bibliotheca  regia  Parisiensi 
est  et  omnibus  reliquis  libris  Catullianis  vetustate  praestat, 
Leutschius  in  Gotting.  gel.  Anz.  1855  p.  1982,  in  illorum  autem 
altero,  Datano  (D),  Froehnerus  philol,  XIV  p.  568  titulos  ex- 
tare  adfirmavit;  neque  abesse  eos  ab  altero  libro  Berolinensi, 
Laurentii  Santenii  (L),  Fr.  Umpfenbachius  Gissensis,  qui  et  D 
et  L  ipse  inspexerat,  Buffio  amico  intercedente  per  litteras  me 
certiorem  fecit,  specimine  simul  titulorum  ex  utroque  libro 
adiecto.  Inde  haec  comperi:  tituli  in  L  ab  eodem  librario, 
qui  carmina  scripsit,  depicti  sunt  rubro  colore  itemque  prio- 
rum  XXXIV  carminum  tituli  in  D  nec  non  carminis  XXXV, 
sed  huius  carminis  titulus  minutis,  priorum  quadratis  litteris; 
reliqui  vero  tituli  in  D  atramento  expressi  secundae,  quae 
tamen  simillima  est  prioris,  debentur  manui.  Hinc  id  primum, 
ni  fallor,  adparet  nullam  esse  fidem  titulis  in  codice  D  inde 
a  carmine  XXXVI,  ut  nullo  modo  intellegere  possim,  quo  iure 
Froehnerus  I.  c.  574  in  titulis  ubique  D  sequendum  esse  di- 
cat,  neque  antiquitatis  speciem  prae  se  fert,  quod  carmini 
XXXV  inscriptum  est  in  D  „ad  Celum  iubet  libello  loqui"  et 
in   L    „ad   libellum   suum  de   Cicilio."     Iustiorem    antiquitatis 


1)  Littera  V  anticum  librum  Veronensem .  reliquos  codices  eisdem 
litteris  notavi,  quibus  Rossbachius  usus  est,  quem  etiam  in  numerandis  car- 
minibus  et  versibus  secutus  sum. 

2)  Silligii  collationem  publici  iuris  fecit  Rossbachius  in  programmate 
Vratislav.  a.   1859. 

suspitionem  movent  tiluli  priorum  carminum  non  nulli  cum 
consensu,  qui  in  his  inter  codices  D  et  L  intercedit,  tum  ipso- 
rum  specie,  ut  maxime  hi  duo  carminis  XXIX  „In  Romu- 
lum  Cathamitum"  et  c.  XXVII  „Ad  pincernam  (picernam  L) 
suum".  Sed  haec  quoque  species  vereor  ne  fallax  sit,  cum 
„pincerna"  vox  usitatissima  sit  mediae  et  infimae  latinitatis 
temporibus.  (Cfr.  Du  Cange  gloss.  med.  et  inf.  lat.  s.  v.).  Ca- 
tamitum  autem  qui  hominem  effeminatum  vel  pathicum  dixerit, 
neminem  novi  nisi  Ciceronem  Phil.  II,  31,  77,  quem  locum 
ille  respexit  fortasse  ,  qui  Catulli  carmini  XXIX  titulum  inpo- 
suit.  Itaque  ne  his  quidem  exemplis  prohibemur,  quo  minus 
titulorum,  qui  in  nostris  Catulli  codicibus  reperiuntur,  recen- 
tem  esse  originem  statuamus  J).  Sed  tota  haec  quaestio  ad  li- 
quidum  perduci  non  poterit,  priusquam  optimi  et  antiquissimi 
codices,  maxime  G,  adcurate  explorati  erunt.  Quo  facto  nisi 
consensum  quendam  inter  hos  intercedere  adparuerit,  vix 
quisquam  in  codice  V  defendet  titulos  fuisse;  sin  autem  re 
vera  eosdem  proborum  codicum  communes  esse  titulos  certum 
erit,  tum  de  communi  quidem  horum  fonte,  qui  vix  alius  esse 
potest  atque  ipse  archetypus,  cogitemus  necesse  est,  nec  tamen 
hanc  ob  caussam  eis  eandem  atque  illi  codici  antiquitatem 
tribuerim,  sed  aut  saeculo  X  a  Ratherio  aut  saeculo  XIV  ab 
homine  aliquo  docto  eos  fictos  et  in  archetypo  singulis  car- 
minibus  praepositos  esse  conicere  maluerim2).     Utcunque  autem 


1)  Librariis  saeculi  quarti  decimi  titulorum  originem  tribuit  Leutschius 
I.  c.  p.  1985,  qui,  ne  urgeam,  quod  in  nostris  codicibus  eos  inde  a  carmine 
LXVIII  fere  prorsus  desinere  neque  raro  etiam  a  prioribus  carminibus  abesse 
dicit,  aptissime  unum  adtulit  exemplum  e  cod.  G,  in  quo  carmini  XXXVI 
inscriptum  est  „Adlusi  cacatam;"  ineptum  hunc  titulum  nemo  opinor  non 
videt  existere  non  potuisse,  antequam  ipsius  carminis  versus  primus  singulis 
vocabulis  pessime  seiunctis  in  hanc  formam,  quae  in  G  reperitur,  redactus  esset: 
Annuale  suo  lusi  cacata  carta. 

2)  Hocmihi'eo  probabilius  videtur,  quod  otiam  aliis  de  caussis  codi- 
cem  V  correctoris  manum  expertum  esse  arbitror;  qua  de  re  disserendi 
postea  incidet  occasio. 


res  sese  habet ,  hoc  mihi  persuasum  est  nihil  valere  quod 
de  titulis  Froehnerus  et  Bergkius  protulerunt.  Multo  maiore 
iure  eidem  viri  Lachmannum  vituperant,  quod  in  refingenda 
archetypi  imagine  arbitrium  magis  quam  probabilitatem,  potis- 
simum  in  statuendis  lacunis,  secutus  sit.  Quod  tamen  vellem 
illi  non  solum  contendissent,  sed  etiam  ostendissent;  nam 
quod  Froehnerus  quasi  in  transcursu  de  prima  exemplaris  Lach- 
manniani  pagina  pauca  verba  facit,  num  multis  totam  rem 
profligasse  videalur,  vehementer  dubito.  Itaque  spero  fore,  ut 
opus  non  prorsus  inutile  adgrediar,  si  ad  quaestionem  illam 
diudicandam,  quantum  possum,  conabor  conferre.  Quod  me- 
lius  adsequi  non  posse  mihi  videor,  quam  si  eandem,  quam 
Hauptius  ingressus  est ,  viam  decurrens  hoc  strenue  adtendo, 
num  invicem  et  Lachmanni  de  archetypo  opinio  singulari  cor- 
ruptelarum,  quibus  inquinata  sunt  Catulli  carmina,  genere 
commendetur  et  hae  corruptelae  Lachmanni  paginarum  parti- 
tione  apte  explicentur. 

Disputandi  initium   fecit  Hauptius  quaest.  Catull.  p.  38  a 
felicissimo  Scaligeri  invento,  qui  carmina  ,  quae  vulgo   ferun- 
tur  LXXXVII  etLXXV,  disiectas  unius  tantum  carminis  partes 
esse  rectissime  perspexit;   quod  cur  inprobaverit  Rossbachius 
(in  adnotatione   critica    ad  carmen   LXXXVII),    fateor  me  ne 
divinare   quidem  caussam.     Attamen  quo  modo  factum  sit ,  ut 
illud  carmen  dirumperetur,  nemo  videtur  curavisse  ante  Lach- 
mannum,  qui  primus  disiunctionis  illius  caussam  turbatum  pa- 
ginarum  ordinem  esse  indicavit  carminibus  sic  dispositis: 
p.  67  in  fine:  c.  LXXIV 
p.  68.  69:  c.  LXXVII— LXXXVII,  4 
p.  70:  c.  LXXV  (LXXXVII,  5-8)  LXXVI 
p.  71 :  c.  LXXXVIII  sqq. 
Quae   omnia   maxime  probavit  et  adcuratius  perseculus 
est  Hauptius,  cum  in  hac  paginarum  perlurbatione  Lachmanni 
de   archetypo  opinionis   inesse  putaret  documentum.     Scilicet 
quae  in  paginis  68 — 70  perscripta  fuisse  ille  statuit,  carmina 
nonaginta  octo  constant  versibus,  quorum  tamen  sex  LXXVIII, 

7—10  „sed  nunc  id  doleo"  ete.  et  LXXXIV,  9.  10.  „et  tum 
mirifice"  etc.  extra  versuum  ordineni  in  margine  antiqui  exem- 
plaris  locum  habuisse  ad  probabilitatem  adduxit  Hauptius  *). 
Praeterea  ilem  in  marginem  reicere  voluit  duorum  carminis 
LXXVIII  distichorum,  quae  ab  eisdem  verbis  ^Gallus  homo 
est"  incipiunt,  alterutrum,  ut  eos,  qui  restant,  nonaginta  ver- 
sus  aequis  portionibus  in  tres  paginas  distribuere  posset.  Qua 
in  re  non  omni  quidem  violentia  abstinuit,  cuius  tamen  veniam 
facile  inpetrarel,  si  alioquin  Hauptii  ratio  commendaretur; 
sed  haec  ut  commendetur  tantum  abest,  ut  funditus  evertatur. 
Nam  ea,  quam  Hauptius  voluit,  si  verba  eius  recte  intellego, 
paginarum  perturbatio  omnino  cogitari  nequit;  putavit  haud 
dubie  legitimum  paginarum  et  carminum  ordinem  ,  qualem 
modo  proposuimus,  ab  initio  in  codice  V  servatum,  tum  vero 
in  hoc  ipso  pagina  sepluagesima  ante  sexagesimam  octavam 
casu  aliquo  collocata  inversum  esse.  Quod  maxime  abhorret 
a  vero ,  cum  singulae  membranae  binas  contineant  paginas, 
ita  ut  illa  ratione  duae  paginae  neutiquam  possint  locum  per- 
mutare  cum  una.  —  Vix  autem  probabilius  explicatur  carmi- 
num  LXXXVII  et  LXXV  disiunctio,  si  cum  Bergkio  1.  c.  p. 
511  statuimus  Lachmannum  perturbalionis  culpam  librario  tri- 
buisse.  Quem  vero  librarium  dixit  Bergkius  ?  num  forte  eum, 
qui  saeculo  quarto  decimo  e  codice  V  carmina  in  novum  ali- 
quod  exemplar  transcripsit?  at  tum  demonstaret  necesse  erat 
omnes  ,  qui  hodie  extant ,  libros  origine  ad  unum  idemque 
archetypi  apographum  referendos  esse 2),  nam  plures  librarios 


1)  Hi  enim  versus  in  omnibus  libris  alienis  locis  positi  reperiuntur; 
et  versus  quidem  carminis  LXXXIV,  9.  10.  iam  dudum  omnium  editorum 
consensu  revocati  sunt  in  genuinum  locum  post  eiusdem  carminis  >ersum 
alterum ;  contra  illos  c.  LXXVIII,  7 — 10  nuper  deniuin  Bergkius  1.  c.  p. 
507  sq.  recte  reposuit  in  fine  carminis  LXXX,  postquaiu  Scaliger  castig.  in 
Catull.  p.  104,  quem  secuti  sunt  cum  alii  tum  Lachmannus ,  Ilauptius,  tioss- 
bachius,  parum  feliciter  eos  cum  carmine  LXXVII  coniunxit. 

2)  Quam  quaestionem  a  nemine  video  usque  ad  liunc  diem  institutam 
esse  nisi  a  Leutschio,  qui  I.  c.  p.   1982  dubitare  se  ait.  utrum  omues  Catulli 


in  eundem  errorem  incidisse,  ut  easdem  paginas  praetermitte- 
rent  et  eodem  falso  loco  collocarent,  nunquam  mihi  persua- 
debitur.  Alius  autem  librarii,  nisi  quid  me  fugit,  error  esse 
nequit,-  an  putemus  illum,  qui  archetypum  exaravit,  in  eo, 
unde  Catulli  carmina  transcripsit,  codice  neglegentia  praeter- 
iisse  carmina  LXXVII— LXXXVII,  4?  num  hoc  ullo  modo  cre- 
dibile  est,  nisi  forte  etiam  in  hoc  libro  a  carminis  LXXVII 
primo  versu  una  incipiebat  pagina,  quarto  carminis  LXXXVII 
versu  allera  terminata  erat?  quis  vero  nisi  audacissimus  sin- 
gulas  statuet  archetypi  atque  eius  codicis,  ex  quo  descriptus 
est  archetypus ,  paginas  versuum  numero  pares  fuisse  ?  — 
Utcunque  igitur  Lachmannus  rem  meuti  informavit,  errasse  egre- 
gium  virum  et  qui  eum  secutus  est  Hauptium  persuasum 
habeo. 

Neque  magis  comprobatur  Lachmanni  versuum  computan- 
dorum  artificium  eo  Catulli  loco ,  ad  quem  Hauptius  p.  41 
transiit,  c.  LXVIII,  141.  142,  inter  quos  versus  haud  pauca 
intercidisse  primus  Lachmannus  recte  sensit.  Eiusdem  car- 
minis  versum  quinquagesimum  paginae  63  primum  fuisse  inde 
concludit  Hauptius,  quod  quae  ante  eum  reperiantur  menda, 
finem  paginae  redoleant;  hinc  igitur  profectus  versum  141 
„at  quia  nec  divis"  etc.  paginae  66  alterum  fuisse  putat.  A 
proximo  autem  versu  usque  ad  ultimum  carminis  LXXIV  pen- 
tametrum  i.  e.  ad  finem  paginae  67  undesexaginta  numeran- 
tur  versus.  Unde  ab  unius  paginae  (66)  altero  versu  (141) 
ad  eundem  alterius  paginae  (66a)  versum  (142)  temere 
aberrasse  librariurn  ille  colligit.  Sed  hic  quoque ,  quod  con- 
tra  Bergkium  modo  protuli,  monendum  est  multo  veri  similius 
videri  plures  librarios  quam  unum  saeculo  XIV  in  describen- 


codices  ex  uno  an  pluribus  archetypi  apographis  descripti  sint;  neque  ego 
quidquam  pro  certo  adfirmaverim,  quamvis  mihi  ipsi  de  pluribus  apographis 
cogitandum  esse  videatur,  namque  codicem  G  ex  ipso  archetypo  descriptum 
esse  postea  demonstrare  conabor,  reliquos  autem  codices  omnes  ad  unum, 
praecipue  codicem  D,  ex  G  derivatos  esse  vix  credibile  est. 

dis  carminibus  codice  V  usos  esse  aut  solutam  saltem  non- 
dum  esse  hanc  quaestionem.  Plures  autem  librarios  in  illum 
errorem  incidisse  nunquam  adducar  ut  credam.  Possum  tamen 
etiam  firmiore  argumento  Hauptium  refellere:  scilicet  cum 
versum  141  paginae  66,  versum  142  proximae  paginae  (66a) 
alterum  fuisse  opinetur,  undetriginta  versus  praetermissos  esse 
efficitur.  Atqui  cum  versus  141  hexameter,  142  autem  pen- 
tameter  sit,  neutiquam  undetriginta  interciderunt  versus,  sed 
certissime  parem  desideramus  numerum.  Iam  vero  vide  quid 
hinc  efficiatur;  non  solum,  quae  de  hoc  loco  disputavit  Hau- 
ptius,  parum  recte  se  habent  neque  quidquam  valent  ad  con- 
firmandam  Lachmanni  paginarum  dinumerationem,  immo  haec 
ipsa  aedificii  instar,  cuius  fundamentum  diruitur,  labat.  Nam- 
que  si  ponimus  versum  142  non  fuisse  paginae  66*  secun- 
dum,  non  fuit  pagina  67  terminata  carminis  LXXIV  versu 
ultimo  neque  carminum  LXXXVII  et  LXXV  disiunctio  expli- 
cari  potest1),  sin  vero  versum  141  paginae  66  alterum  fuisse 
negamus,  concidit  quod  nonaginta  uno  retro  versiculis  eos 
versus,  qui  proxime  versum  50  antecedunt,  in  ima  pagina 
positos  fuisse  Hauptius  concludit  ex  corruptelis ,  quae  hoc 
loco  reperiuntur.  Ceterum  minime  inpugno,  quod  Hauptius 
finem  paginarum  peculiarem  turbarum  quasi  sedem  dicit,  neque 
per  se  abhorret  a  probabilitate  etiam  hunc  versum  „iucundum 
cum  aetas  florida  ver  ageret",  qui  cum  eiusdem  carminis  se- 
xtus  decimus  sit,  temere  repetitus  invenitur  in  omnibus  libris 
post  versum  49,  in  archetypo  in  fine  paginae  collocatum  fuisse. 
Attamen  Hauptius,  cum  post  versum  46  hexametrum  interci- 
disse  videret  —  nam  quae  in  D  non  nullisque  deteriorifi  notae 
libris  extant  verba  „omnibus  et  triviis  vulgetur  labula  passim" 


1)  Inprobavi  quidem  quod  ad  explicandam  horum  carminum  disiun- 
ctionem  Hauptius  de  turbato  paginarum  ordine  disputavit.  nihilo  tamen  setius 
mihi  ipsi  persuasum  cst  carmine  LXXIV  paginam  aliquam  iinitam.  proxima- 
rum  autem  ordinem  turbatum  fuisse,  quod  hic,  ne  quis  perperam  verba  mea 
intellegeret ,  paucis  monere  volui,  nam  uberius  intra  de  caussa  illius  disiun- 
ctionis  disputabo. 


non  est  dubium  quin  interpolatori  debeantur,  —  eo  progressus 
est,  ut  ipsam  paginam  62  versu  46  terminatam,  proximos 
autem  tres  versus  omissos  ante  a  librario  minutis  litteris 
additos  fuisse  in  ima  margine  diceret;  unde  factum  esse  ait, 
ut  priorem  versum  hexametrum  dispicere  non  possent,  qui 
multos  post  annos  carmina  in  nova  exemplaria  transcripserint. 
Quod  tamen  credi  vix  potest,  cum  proximi  versus  48.  49.  et 
ipsi  minutis  litteris  exarati  ne  minimam  quidem  labem  —  vacui 
ab  omni  vitio  servati  sunt  in  L  —  traxerint.  Ideo  et  abfuisse 
illum  versum  iam  a  codice  V  neque  concludi  licere  paginam 
62  versu  46  terminatam  fuisse  mihi  certe  persuasum  est. 

Sed  ut  tandem  pergamus,  vereor  ut  magis  Lachmanni 
opinioni  faveat  locus,  qui  extat  in  carmine  LXV  post  versum 
octavum,  quem  in  multis  —  pravis,  si  Datanum  exceperis  — 
libris  sequitur  hic  versus  „alloquar,  audiero  nunquam  tua 
.  .  .  .  loquentem".  Quem  versum  omittunt  meliores  codices 
G  et  L,  interstitio  relicto  in  L.  Errat  autem  Hauptius,  quod 
1.  c.  p.  43  „ante  eum  (i.  e,  ante  versum  „alloquar"  etc), 
inquit,.quaedam  excidisse  lacuna  demonstrat,  quae  in  codice 
Santenii  reperitur",  cum  ex  hac  lacuna  nihil  aliud  nisi  inter- 
cidisse  illum  ipsum  hexametrum  adpareat.  Itaque  hinc  nihil 
habet  praesidii,  quod  Lachmannus  inter  v.  8  et  9  sex  versus 
e  c.  LXVIII,  20 — 23  et  92 — 96  conflatos  interposuit,  quamvis 
haec  ratio  aliunde  commendetur;  nam  desideratur  conexus 
inter  versus  8  et  9  neque  deesse  potest  ante  vocem  „allo- 
quar"  adlocutio  fratris,  quam  Lachmannus  reslituit  his  verbis 
„nunquam  ego  te  misero  frater  adempte  mihi".  Nihilo  minus 
quam  huic  vitio  adhibuit ,  medicina  tantum  abest ,  ut  hunc 
locum  sanet,  ut  aliud  ei  vitium  inferat:  ne  urgeam,  quod 
„haec  luctuosarum  fraternae  mortis  querelarum  eisdem  verbis 
repetita  iteratio"  non  solum  non  praeclara  esse,  immo  potius 
exilis  mihi  videtur  ingenii ,  extenditur  parenthesis,  quae  iam 
per  se  ofFendit  nimia  sua  longitudine  (v.  4 — 14),  extra  iustum 
modum.     Quod  cum  alii  *)  tum  Fr.  Haasius  sensit,  qui  in  mi- 


1)  Laudandus  est  Bossbachius,  qui  rectissime  de  his  versibus  iudica- 
vit  in  adnotatione  critica  ad  hunc  Iocura. 

scellan.  philol.  libro  III  cap.  5  programm.  Vratisl.  a.  1861  p. 
13sqq.  et  huius  carminis  et  centesimi  primi  pulchritudini  optime 
consuluit  exemtis  ex  illo  versibus  9 — 14  et  insertis  in  hoc  post 
versum  6.  Difficile  quidem  dictu  est ,  qui  factum  sit  ut  illi 
versus  in  remotissimum  locum  transmigrarent,  neque  tamen 
hanc  ob  caussam  perbonam  Haasii  emendationem  inprobemus 
necesse  est.  Sed  ne  propositi  nostri  inmemores  simus,  haud 
scio  an  infringatur  potius  quam  confirmetur  hoc  loco  Lach- 
manni  paginarum  dinumeratio ,  de  qua  actum  est  me  iudice, 
nisi  leniora,  quam  quod  Lachmannus  adhibuit,  sufficiunt  reme- 
dia.  Ut  autem  recte  Lachmannus  versus  illos  sex  „Tu  mea 
tu  moriens"  etc.  interposuerit  carmini  LXV,  nimiae  tamen  est 
audaciae  putare  propter  opinionem  praeiudicatam  illos  sex 
versus  in  archetypo  servatos  fuisse  ,  cum  e  contrario  eos 
non  adfuisse  omnium  librorum  consensus  satis  manifesto  de- 
monstret. 

Nolo  diutius  morari  in  versibus  LXIV,  334—337,  quos 
in  margine  adscriptos  fuisse,  cum  in  plerisque  codicibus  omissi 
sint,  recle  fortasse  suspicatur  Hauptius,  neque  in  eiusdem  car- 
minis  versu  23,  quem  paginae  alicuius  ultimum  fuisse  quamvis 
pro  certo  adfirmari  nequeat,  admodum  tamen  credibile  est;  nam 
post  eum  unus  intercidit  versus,  cuius  dimidiam  partem  inter- 
pres  Vergilii  Veronensis  servavit  ad  Aen.  V,  80,  quod  in  ver- 
tenda  pagina  factum  esse  facile  conicitur.  Sed  adparet  solis 
his  locis  nihil  iuvari  Lachmanni  de  archetypo  opinionem.  — 
Attamen  pauca  de  altero  loco  monere  non  ineptum  mihi  vi- 
sum  est,  quippe  in  quo  unum  adhuc  restaie  vitium  certissime 
persuasum  habeam^  quamquam  recte  in  universum  Hauptius 
locum  restituit  „Heroes  salvete,  deum  genus  ,  o  bona  matrum 
Progenies,  salvete  iterum".  Offendo  in  verbis  „o  bona  ma- 
trum  progenies"  prorsus  ridicule  dictis ,  quae  non  possunt 
a  Catullo  profecta  esse  nisi  adiecto  ad  vocem  „matrumu  ud- 
iectivo  aliquo,  quo  ipsae  herouin  matres  bentae  praedicentur 
propter  lilios.  Quod  etiam  Heysius  versione  sua  indicavil 
„Seid   mir    gegriisst,  Heroen  ,  o  golterentsprossene,   froher 

Miitter  Geschlecht"  etc.  Tale  adiectivum  necessario,  si  quid 
sentio,  requiritur,  simul  autem  libere  profiteor  me  non  potuisse 
probabili  emendatione  tollere  vitium,  quod  penitus  inveteratum 
esse  scholiastae  illius  docemur  testimonio.  —  Missis  igitur 
his,  quae  in  transcursu  monere  voluimus,  transimus  cum 
Hauptio  (p.  46)  ad  carminis  LXIII  versum  74,  qui  duabus 
syllabis  brevior  sic  fere  scriptus  extat  in  codicibus  D  et  L 
„roseis  ut  hinc  labellis  sonitus  adiit".  Ex  permultis  critico- 
rum,  qui  hunc  versum  reficere  studuerunt ,  conatibus  Bentleii 
speciosissimam  coniecturam  „sonitus  citus  abiit"  commemo- 
rasse  sufficit.  In  qua  tamen  Lachmannus  non  adquievit,  cum 
quod  eiusdem  carminis  versui  14  „Aliena  quae  petentes  velut 
exules  loca"  inepte  additum  est  „celeri"  vocabulum  e  versu 
74  sumptum  ideoque  in  hunc  reducendum  esse  censeret: 
„Roseis  ut  huic  labellis  sonitus  abiit  celer".  Quam  emenda- 
tionem  adcuratae  paginarum  observationi  deberi  postquam  in- 
dicavit,  ut  solet,  Lachmannus,  pluribus  Hauptius  exposuit;  sci- 
licet  versus  74,  si  Lachmannum  sequimur,  duodevicesimus  est 
paginae  41,  versus  14  vero  idem  paginae  39.  Quae  ratio 
prima  specie  summo  opere  placet,  sed  simulac  adcuratius  eam 
consideramus,  dilabitur  illa  species.  Nam  quo  modo  factum 
esse  putemus,  ut  librarius  illud  „celer"  ex  pagina  41,  18  in 
paginam  39,  18  inferret?  num  forte  credibile  est  eum  unum 
folium  retro  vertisse?  errore  retro  vertisse  ibique  illam  vo- 
cem  collocasse?  —  Nam  consulto  hoc  a  librario  factum  esse 
nemo  opinor  credet.  —  Mirus  profecto  error  esset.  Accedit, 
quod  v.  14  non  „celer",  sed  potius  „celeri"  scriptum  est.  Ob- 
stat  autem  Lachmanni  non  minus  quam  Bentleii  emendationi 
ante  omnia  libri  G  aliorumque  auctoritas,  in  quibus  haec  re- 
periuntur  „roseis  ut  hinc  labellis  propalam  sonitus  adiit"  *). 
Cui    similem   lectionem    „propalam    sonitus   abit"   Silligius    in 


1)  Cfr.  Rossbach.  progr.  Vratisl.  1859  p.  28;  quod  autem  idem  Ross- 
bachius  in  adnotatione  critica  hanc  lectionem  non  commemorat,  sed  in  mar- 
gine  tantum  Germanensem  „palam"  habere  dicit,  videtur  Rossbachii  negle- 
gentiae  tribuendum  esse,  quippe  qui  ipse  Silligii   excerptis  usus  sit. 

epistola  crit.  de  Catullo  (Lipsiae  MDCCCXXII)  p.  54  e  codicum 
non  nullorum  haud  prorsus  spernendorum  —  Statii  dico  et 
Dresdensem  libros  —  scriptura  „palam  sonitus  adiit"  eruit 
prudenterque  commendat;  recte  enim  ille,  quo  modo  „palama 
e  voce  „propalama  ortum  esse  veri  sit  simile,  ostendit  recte- 
que  iudicavit  de  huius  vocis  mensura ,  cuius  prima  syllaba 
licet  producta  sit  apud  Plautum  mil.  glor.  IV,  8,  38  (ubi  in 
uno  codice  item  legitur  omissa  prima  syllaba  „palama)  et  epid. 
I,  1,  10.  et  apud  Terentianum  Maurum  2327  (ed.  Santen.)  — 
aliis  in  versibus  omnino  non  repperi  hoc  vocabulum  — ,  ta- 
men  non  est  dubium,  quin  eadem  etiam  corripi  potuerit.  Nam 
„proa  in  compositis  multo  saepius  corripitur  quam  producitur. 
Cfr.  Luc.  Muellerum  de  re  metr.  poett.  Latin.  p.  363.  Denique 
etiam  a  sententia  multo  maiorem  habet  commendationem  hoc 
„propalam  sonitus  abita  quam  Bentleii  Lachmannique  coniectu- 
rae,  cum  celeritatis  notio  fere  nihil  ad  rem  valeat,  propalam 
autem  verba  sua  protulisse  apte  hanc  ob  caussam  dicatur 
Attis,  quod  Cybele  ea  percipit.  Sed  unum  est,  quod  minus 
probaverim,  tempus  praesens  „abita,  quod  Silligius  propter 
praesens  „loquitura  (v.  77)  requiri  putat.  Etenim  nusquam  in 
hoc  carmine  coniunctiones  „ut,  ubi,  simul"  praesens  sequitur, 
sed  constanti  ratione  tempus  perfectum;  contra  in  apodosi 
tum  quoque  praesens  satis  usitatum  est,  si  praecedunt  „simul, 
ut,  ubi"  cum  perfecto,  ut  v.  27 — 28  „simul  Attis  cecinit  — 
thiasus  ululat",  v.  35—36  „ut  tetigere  —  capiunt",  v.  87—89 
„ubi  adiit  et  vidit  —  facit  impetum".  Neque  contractam  per- 
fecti  formam  „adita  admittere  ausim  consulto  ,  ut  videtur,  a 
poeta  in  hoc  carmine  vitatam;  namque  „adita  v.  30  et  „abita 
v»  38  praesentis  temporis  sunt,  ubi  vero  perfectum  ponendum 
erat,  ibi  adhibitae  sunt  formae  non  contractae  „adiita  v.  3  et 
„abiita  v.  42.  Quam  ob  rem  huic  loco  ita  videtur  succur- 
rendum  esse  ut  aut  scribamus  „sonus"  pro  „sonitusa  aut  fa- 
cillima  transpositione  tolum  versum  sic  conformemus  „roseis 
ut  huic  labellis  propalam  abiit  sonitus"  aut  „sonitus  propalam 
abiita. 

Postremo  de  lacuna  disputavit  Hauptius,  quae  deprehen- 
ditur  post  carminis  LXII  versum  32;  ubi  versus  aliquot  in- 
tercidisse  consentiunt  critici;  sed  ambigitur  cum  maxime  de 
eorum  numero.  Scilicet  fuere  et  qui  sexaginta  et  qui  quin- 
que  mtercidisse  pularent  hexametros;  illud  Lachmannus  statuit, 
qui  „post  p.  3T  (i.  e.  carm.  LXII,  32),  inquit,  vix  dubitari  potest, 
quin  paginae  duae  h.  e.  60  versus  perierint,  nam  totum  car- 
men  ita  videtur  constitutum  fuisse  ,  ut  primum  iuvenes  cane- 
rent  5  versus,  tum  puellae  item  5,  iuv.  8,  pu.  6,  iuv.  6,  pu.  8, 
iuv.  7,  pu.  7,  iuv.  8,  pu.  11,  iuv.  9,  pu.  9,  iuv.  8,  pu.  10, 
iuv.  10,  pu.  8"  *).  Quam  in  opinionem  qua  re  adductus  sit 
Lachmannus,  facile  cognoscitur:  etiam  hoc  vitio  probari  voluit 
opinionem  suam  de  pristina  Veronensis  libri  forma.  Attamen 
errasse  eum  vel  Hauptius  concessit,  nam  et  iustam  aequabili- 
tatem  in  Lachmanni  ratione  monet  desiderari  et  Hesperi  lau- 
dationem  et  vituperationem,  quae  lacuna  illa  interruptae  sunt, 
per  novem  et  septuaginta  versus  non  posse  continuari  recte 
sensit.  Neque  vero  ipse  veritatem  adsecutus  est,  nam  unam 
archetypi  paginam  (i.  e.  30  versus)  intercidisse  ratus  et  to- 
tum  carmen  sic  constituens: 

5*5  9  66  1  +  VIII  XX  II  +  loTo  8 
ipipi       p  ip        ipii 

neutrum  vitium  prorsus  sustulit;  symmelriae  enim  legem  hanc 
esse  arbitror  ,  ut  non  solum  versuum  numero  strophis  anti- 
strophae  pares  sint,  sed  etiam  argumento  antistrophae  stro- 
phis ,  singuli  singulis  versibus  respondeant.  A  qua  tamen 
norma,  quam  adcurate  servatam  esse  videmus  his  strophis: 
1—5  =  6—10.  20—25  =  26-31,  paulisper  turbatam  his: 
39 — 49  =  49 — 58  2),    maxime  abhorret,    quod    versum  32  et 


1)  Hanc  sententiam  Lachmannus  in  editione  sua,  quae  Berol.  1829 
prodiit,  declaravit;  qui  Lachmanni  editionem  a.  1861  repetiit  —  est  autem 
haud  dubie  M.  Hauptius  —  eam  tacere  maluit. 

2)  Post  tertium  strophae  hexametrum  unum  intercidisse  versum  et  in 
fine  antistrophae  intercalarem  Spengelius  (Seebode's  neues  Archiv  III,  4  p. 
101.)»   G-   Hermannus  (Iahn's   lahrb.  XXII  p.   309.),  Froehlichius   (Miinch. 

eorum,  qui  post  hunc  interciderint,  proximos  octo  tertiae 
strophae  v.  11— -19  respondisse  statuit  Hauptius;  nam  quid 
puellae  inde  a  versu  32  dixerint ,  dubiuin  esse  nequit:  sci- 
licet  accusant  Hesperum  furti  ,  cui  strophae  non  illa  re- 
spondet,  qua  iuvenes  animum  ad  ineundum  certamen  adpa- 
rant,  sed  haec  potius,  cuius  servati  sunt  sex  versus  33 — 38; 
namque  hac  defendi  Hesperum  a  furti  crimine  apertum  est. 
Quae  vero  strophae  cum  argumento  artissime  conexae  sint, 
non  possunt  divelli  aliis  interiectis  versibus.  Unde  minus 
triginta  hexametros  post  versum  32  desiderari  liquet  neque 
comprobari  hinc  Lachmanni  paginarum  distributionem.  Omnino 
aulem  lacunam  illarn  Veronensi  codice  antiquiorem  esse  non 
nulla  sunt,  quae  suadere  videantur,  veluti  quod  eidem  versus 
etiam  a  Thuaneo  libro  *)  absunt,  quem  origine  ad  illum  refe- 
rendum  esse  neque  Hauptius  1.  c.  p.  48  neque  Leutschius 
1.  c.  p.  1980  sq,  mihi  persuasit;  qui  quidem  viri  quod  hac 
ipsa  lacuna  nituntur ,  valde  miror.  Quidni  statuere  licet 
codices  V  et  T  uno  fluxisse  e  fonte,  in  quo  iam  interciderant 
illi  versus?  Hanc  tamen  quaestionem,  ne  disputationis  meae 
cursum  nimis  retardem,  nnnc  missam  facio  postea  ad  eam 
rediturus.  Sed  ut  derivatus  sit  Thuani  liber  e  V,  difficile  est 
ad  explicandum,  quo  modo  factum  sit,  ut  et  T  et  Catulli 
codices  idem  triginta  versuum  damnurn  contraherent;  num 
forte  putabimus  paginam  archetypi,  quae  continebat  triginta 
illos  v^rsus ,  adeo  deletam  fuisse  ,  ut  neque  qui  priore  tem- 
pore  carmen  LXII  neque  qui  saeculo  XIV  totum  Catulli  librum 
in  nova  exemplaria  transcripserunt,  ullum  versum  dispicere 
possent?  An  plurium  librariorum  pari  errore  versus  illos 
intercidisse  credibile  cst?  Quae  omnia  in  propatulo  est  quanto 
opere  abhorreant  a  probabilitate. 


Acod.  V  p.  235  sqq.),  Leutschius  (Goetting.  gel.  Anz.    1855  p.    1993  sqq.) 
consentiunt,  quibus  maxime  adstipulor. 

1)  Thuaneus  liber  (in  bibliotheca  Parisina  8071)  ,  quem  saeculo  X 
scriptum  esse  homines  docti  consentiunt,  praeter  alia  Latina  carmina  exhibet 
Catulli  epithalamium  ;  de  quo  libro  postea  pauca  disseram. 

Sic  perlustratis  omnibus  deinceps  argumentis ,  quibus 
Hauptius  Lachmanni  paginarum  distributionem  comprobare  co- 
natus  est,  quid  ego  de  hac  iudicem,  manifestum  est.  Quae 
prima  licet  specie  valde  adrideat,  unde  factum  esse  puto ,  ut 
etiam  nunc  permulti  homines  docti  in  Lachmanni  opinione  ad- 
quiescant,  adcuratius  tamen  rem  perpendenti  non  dubito,  quin 
longe  secus  iudicandum  sit;  nam  omnia  fere,  quibus  Lach- 
mannus  Hauptiusque  nituntur  argumenta  parum  sufficere  ad 
opinionem  illam  tutandam  satis  mihi  videor  ostendisse.  Quos 
viros  in  eo  potissimum  peccasse  adparet,  quod  nimiam  tri- 
buentes  Veronensi  codici  auctoritatem  ab  hoc  tantum  non 
omnium  corruptelarum  repetierunt  originem,  quasi  Catulli  car- 
mina  nullis  antea  contaminata  fuissent  vitiis.  Qua  in  re  quam 
longe  a  vero  aberraverint,  luculentissima  exempla  proposui 
c,  LXV,  9  sqq.  et  c,  LXII,  32  sqq.,  ubi  quos  intercidisse  aut 
constat  aut  Lachmannus  Hauptiusque  contendunt  versus  hi  in 
archetypo  servatos  fuisse  arbitrantur.  Hic  maxime  videre 
licet,  quo  licentiae,  ne  dicam  violentiae,  illi  progressi  sint,  qui 
propter  opinionem  praeiudicatam ,  prout  commodum  postulat, 
nihil  metuunt  adfirmare  singulos  pluresve  versus  in  archetypi 
paginarum  margine  positos  fuisse  neque  debere  numerari, 
alios  rursus,  qui  nunc  desiderentur,  in  archetypo  extitisse 
ideoque  numerandos  esse.  Scilicet  aliter  ratio  non  constat. 
Sic  falso  statuerunt  inter  carminis  I  versus  8  et  9  duos  per- 
scriptos  fuisse  in  codice  V  hendecasyllabos.  Nolo  pluribus  de 
eo  disceptare,  utrum  re  vera  perierint  hic  duo  versiculi  nec- 
ne,  id  tantum  demonstrare  mihi  proposui  nihil  esse,  unde  con- 
cludi  possit  illos  versus  etiam  in  archetypo  servatos  fuisse. 
Qua  in  quaestione  unice  codicum  auctoritas  respicienda  est, 
quorum  nullus,  quotquot  hodie  extant,  lacunae  indicium  exhi-. 
bet;  neque  quidquam  valet,  quod  Leutschius  L  c.  p.  199$ 
Muretum  in  libro  suo,  qui  ubi  terrarum  nunc  lateat  nondum 
exploratum  est ,  post  verba  „qualecunque  quidem"  lacunam 
repperisse  commemorat,  cum  in  hoc  libro  sicut  in  eo,  quo 
Fruterius  usus  est,  nullum  inter  hunc   et  proximos  versus  in- 

terstitium  sit,  sed  altera  tantum  versus  noni  dimidia  pars  de- 
sideretur*  Perperam  igitur  Lachmannus  et  Hauptius  duorum 
versuum  interstitium  hic  posuerunt,  quod  nunquam  eos  factu- 
ros  fuisse  adducor  ut  credam,  nisi  utique  adaptare  voluissent 
Catulli  carmina  illi,  quam  Lachmannus  invenit,  archetypi  for- 
mae.  Quo  sludio  haud  raro  factum  est,  ut  praeclari  illi  viri, 
quibus  qui  magis  de  emendandis  his  carminibus  meritus  sit 
neminem  novi,  a  recta  artis  criticae  via  aberrarent.  Sed  haec 
spero  fore  ut  sufficiant  ad  refutandam  Lachmanni  opinionem, 
quam  licet  maxime  inpugnaverim  non  possum  tamen  quin  spe- 
ciosissimam  dicam. 

Longe  aliter  sentio  de  Froehnero,  qui   et  ipse  archetypi 
formam  restituere  conatus  est  philol.  XIV   p.  574 — 577;   nam 
hic  quid  recte    aut   speciose  saltem  proposuerit,   non  invenio. 
Sed   nolo   totam   computationem    eius   pluribus   tentare,   pauca 
tamquam  specimina  eleclurus,  unde  iudicium  satis  certum  con- 
formare  liceat.     Froehnerus    igitur   statuit  in   singulis    Vero- 
nensis   exemplaris    paginis   versus   tricenos   binos   perscriptos 
fuisse.      Inprobavi   iam   in   exordio   huius    dissertationis    cum 
omnino   quod  titulos   in  illo  carminibus  praefixos    fuisse,   tum 
maxime    quod   in   his  titulis  codicis   Datani   normam    adcurate 
sequendam  esse  dicit;  erravit  et  in  hac  re  et  in  aliis  hanc  ob 
caussam,    quod  codici  D  nimium   tribuit  prae  ceteris  pretium. 
Unde  factum  est,  ut  quae  quin  soli  illi  librario,   qui  Datanum 
exaravit,  tribuenda  sint  vitia  dubitari  nequit,  ex  ipso  archetypo 
repeteret.     Quod    paucis    exemplis   inlustrabo:    Carminis   LXtl 
versus  54  et  55  „At    si  forte  eadem  est  ulmo  coniuncta   ma- 
rito,  Multi  illam  agricolae,  multi  coluere  iuvenci",  qui  in  omni- 
bus  libris  nisi  in  D  extant ,    ab  archetypo    abiudicat  Froehne- 
rus  nihil  curans,  unde  illi  in  reliquos  libros  inrepserint,  quod 
profecto,  etiam  si  curaret,  nunquam  reperiret.    Simplicissimam 
rem  quam   brevissime   exponam:    cum   versus   quinquagesimus 
tertius  et   quintus  in   eadem   verba  „coluere   iuvenci"    exeant, 
librarius,  postquam  priorem  descripsit,  errore  omissis  duobus 
hexametris    ad    versum   56  transiit;  itaque   solius    codicis   D 

vitium  est,  quod  Froehnerum  fugisse  eo  magis  miror,  quo 
saepius  idem  vitium  in  hoc  libro  deprehenditur.  INec  tamen 
melius  reliquis  locis  omissorum  versuum  caussam  perspexit. 
Sic  carminis  XXXIX  versus  4  et  5  propterea  ait  deesse  in  D, 
quod  aut  legi  non  potuerint  aut  in  vertenda  pagina  praeter- 
missi  sint,  quamquam  librarium  parum  diligentem  aberrasse 
manifestum  est  a  versus  quarti  vocabulis  „renidet  ille"  ad  ea- 
dem  versus  sexti  verba,  Ceterum  quod  hos  versiculos  non 
sicut  illos  c.  LXH,  54.  55.  ex  archetypo  eximit,  comprobo 
quidem,  sed  desidero  in  tali  ratione  iustam  constantiam.  Ma- 
gis  etiam  miror ,  quod  in  fine  paginae  70  tres  versus  c. 
XCVIII,  2 — 4  praetermissos  esse  dicit,  cum  non  tres ,  sed 
quattuor  (XCVIII,  2 — 5)  potius  in  D  interciderint,  quorum  ul- 
timum  „Si  nos  omnino  vis  omnes  perdere  Victi"  non  dubitat 
Froehnerus  in  initio  proximae  paginae  71  collocare.  Quod 
pluribus  refellere  non  est  operae  pretium;  restat  hoc  unum, 
ut  librarium  indicem  pari  exitu  versuum  1  et  5,  quorum 
uterque  nomine  „Victia  fmitur ,  in  eundem  errorem  inductum 
esse,  quem  c.  LXII,  54.  55  et  c.  XXXIX,  4.  5  cognovimus. 
Sed  ut  omnia,  quae  huc  pertinent,  enarrem,  omisit  Dati  liber 
carminis  XLII  versum  12  „redde  putida  moecha  codicillos", 
quippe  qui  fere  totus  congruat  cum  versu  11.  —  C.  LXIV,  257 — 
259  vox  „pars",  a  qua  tres  versus  sese  excipientes  incipiunt, 
caussa  fuit,  cur  medius  intercideret.  Neque  alia  caussa  ex- 
cogitari  potest ,  cur  c.  LXI  v.  141  desideretur.  Et  fortase 
vocabulorum  „noli"  et  „nulli%  a  quibus  incipiunt  carmina  LXIX  et 
LXX,  factum  est  similitudine,  ut  prius  carmen  totum  omitteretur, 
quamvis  hoc  non  temere  adfirmaverim  *).     Id  autem  mihi  pro 


1)  Ut  versus,  ita  etiam  singula  vocabula  in  codice  D  eodem  casu 
haud  raro  absorpta  sunt ,  ut  „mihi"  c.  IX,  2  „antistans  mihi  milibus  trecen- 
tis",  „me"  c.  XCIX,  4  „suffixum  in  summa  me  memini  etc",  „iam"  c.  XCIX 
16  „nunquam  iam  posthac"  etc.  —  Quae  omnia  uberius  tractavi,  non  quasi 
putarem  tales  lacunas  unius  codicis  D  proprias  esse,  sed  quia  originem 
earum  Froehnerus  parum  intellexit,  Jicet  hoc  corruptelarum  genus  in  D  fre- 
quentius  sit,  quam  in  reliquis  libris  Catullianis.  Nam  non  minus  vitiis  quam 
bonitate  sua  fere  singularis  est  D. 

comperto   est  non   abfuisse   carmen,    ut  Froehnerus   vult,  ab 
archetypo.    —   Permulta   quidem   restant    refutatione  et    vitu- 
peratione   dignissima,   ad  nostrum   tamen  consilium  pauca  no- 
tasse  sufliciet.     Haud   scio   an  gravissimum   temeritatis  sit  do- 
cumentum,    quod    Froehnerus    decem    versus    „non    custos   si 
fingar   ille  Cretum  —  Essem   te  mihi  (vel  fortasse  m  i)  amice 
quaeritando"    ad  carmen  LV  referendos,   qui  tamen  in   omni- 
bus    codicibus    falso    loco    positi    post    c.  LVIII    reperiuntur, 
bis    in    Veronensi  scriptos    fuisse  putat   et  post   c.  LV,    13, 
ubi  verum    eorum   locum  esse  primus  intellexit  Lachmannus, 
et  post  c.  LVIIL      In   carmine   LXII  Froehnerus   versus    in- 
tercalares   10.    19.   25.  31.  38.   48.  66,  quibus    proprium  lo- 
cum  concessum  fuisse  negat,  sola  voce  „Hymena    in  fine  eo- 
rum  versuum,  qui  proxime  antecedant,   posita  contendit  indi- 
catos  esse.     Quod    unde  concludi  possit,    vellem  ipse   osten- 
disset.  —  De  carminis  LXIV  versu  23  et  sequente  antea  lo- 
cuti   probavimus  ,    quod  Hauptius    e  scholiasta  Veronensi    ad 
Vergilii  Aen.  V,  80  hoc  hemistichium  „progenies  salvete  ite- 
ruma  Catullo  restituit     Quid  vero  iudicabimus   de  Froehnero, 
qui  ilti  versiculo,  cuius  in  nostris  libris  ne  vestigium  quidem 
extat,  sedem  in  archetypo  tribuit?  — Haud  rectius  idem  car- 
minis  LXI  versus  107  et  108  numerat  et  carmen  XIVb ,  cuius 
tres  restant  hendecasyllabi,  sex  versuum  spatium  in  V  exple- 
visse  opinatur,  hunc  ipsum  autem  codicem  correctoris  manum 
expertum  esse,  qui  propter  verborum  obscoenitatem  cum  alios 
tum  illos,  quos  commemoravi,  locos  extinxerit.  Eiusdem  pudici 
correctoris  vestigium  deprehendere  sibi  visus  est  in  fragmento 
carminis  Ilb ,   et   in    carminis  XXV  versu  5.     Quam  opinionem 
ut,  quantum  in  transcursu  fieri  licet,  examinemus,  omncs  illos 
locos  maxime  depravatos  esse  minime  negaverim,   et  ita  qui- 
dem,  ut  de  c.  Ilb,  XIVb,  LXI,  107  sqq.  restituendis  vix  quis- 
quam  cogilaverit,  quippe  ubi  plures  versus  perierint,  carminis 
XXV  autem  versus  quintus  certe  nondum  digne  Catullo  emen- 
datus   criticorum    manus   reliquisse   dicendus   sit;   hoc    tamen 

defendere  audeo  nullam  his  locis  obscoenitatem  cognosci. 
Nam  quo  iure  e  tribus  illis  versibus  IIb ,  „tam  gratum  est  mihi" 
etc.  Froehnerus  reliquos  eiusdem  carminis  versiculos  parum 
pudicos  fuisse  concludat,  non  intellego,  nisi  forte  in  verbis 
„zonam  soluit"  offendit,  quae  tamen  nihil  aliud  significant  nisi 
„coniugium  inire,  marito  tradi"1).  Fragmentum  vero  hoc 
XIVb ,  „si  qui  forte"  etc.  tantum  abest,  ut  lubricum  sit,  ut 
potius  purgasse  se  videatur  Catullus  hoc  carmine  de  ineptiis 
suis  i.  e.  de  iocis  minus  pudicis.  Alienissima  est  quaevis  la- 
scivia  a  carmine  LXI,  quod  in  ipsa  Fescenninae  locutionis 
imitatione  (v.  122  sqq.)  cernitur,  in  qua  nihil  indecore  et 
verecundiae  huius  carminis  minus  convenienter  dictum  est 
Denique  pluribus  quidem  non  necesse  est  obscoenitatem,  quam 
carminis  XXV  versui  5  Froehnerus  intulit  scribendo  „lasciva 
mulier  ut  nates  ostendit  oscitantes,"  removeam,  postquam 
Schwenckius  in  mus,  Rhen.  XIII  p.  149  Froehneri  inventum 
recte  refutavit,  non  possum  tamen,  quin  hac  occasione  utar, 
ut  meam  ipsius  qualemcunque  sententiam  de  versu  despera- 
tissimo  proponam.  Nam  nitori  suo  restitutus  esse  hic  locus 
nemini  videbitur,  quamquam  quot  viri  in  ernendandis  Catulli 
carminibus  operam  posuerunt,  totidem  coniecturae  prolatae 
sunt2).  Ipse  vero,  quamvis  emendationem  satis  certam  non 
habeam  in  promptu,  viam  certe,  qua  me  iudice  vera  poetae 
verba  recuperari  possint,  conabor  demonstrare.  Critici  enim 
fere  omnes  quod  hoc  versu  putarunt  procellae  imaginem  con- 
tinuari,  nisi  quid  me  fallit,  errarunt;  sed  quid  tandem  deside- 
ratur  in  hoc  carmine?  haud  dubie  occasionis  significatio,  qua 
Thallus  ad  furta  sua  perficienda  utatur.  Quod  cum  reputarem 
mecum,  in  mentem  venit  carmen  XII,   quo  Asinius  dicitur  in 


1)  Aliam  notionem  habet  Graecorum  ^iov^v  sive  ^iirQav  kuetv.  Cfr. 
de  hac  discrepantia  Scaligeri  castig.  in  Catull.  p.  9. 

2)  Si  quis  adcuratiorem  corruptelae  huius  loci  et  coniecturarum  no- 
titiam  sibi  parare  vult,  adeat  I.  Pohli  „lectionum  Catullianarum  specimen" 
diss.  phil.  Monast.  MDCCCLX  p.  37  sq. 

ioco  atque  vino  neglegentiorum  tollere  lintea.  Eandem  autem 
occasionem  significatam  esse  carmine  XXV  plus  unum  extat 
indicium;  nonne  adcurate  quadrat  participium  „oscitantestt 
(XXV,  5)  ad  illud  „neglegentioruma  (XII,  3.)?  nonne  utroque 
vocabulo  aptissime  notantur  convivae,  qui  temulentia  defati- 
gati  animum  adtendere  nequeant?  Pergamus.  Age  conside- 
remus,  quid  Thallus  involasse  dicatur:  sudaria  Saetaba,  pal- 
lium,  catagraphos  Thynos.  Et  sudaria  quidem  Saetaba  etiam 
Asinius  ille  in  ioco  atque  vino  surripuit  (c.  XII,  14),  pallium 
autem  et  catagraphi  Thyni  non  minus  bene  item  in  cena 
locum  habent.  Nam  quid  sit  catagraphus  Thynus  pro  certo 
quidem  nondum  exploratum  est,  nec  tamen  dubito  ,  quin  Ca- 
tullus  eos  ut  rem  pretiosissimam  et  rarissimam  convivis  osten- 
derit;  pallium  denique  i.  e.  vestem  longam,  quae  tunicae  su- 
perinduebatur,  ponebant  Romani ,  ut  suspicor,  commoditatis 
caussa  inter  convivium.  Itaque  ea,  quam  diximus  ,  occasione 
furta  fecisse  Thallum  plurimos  videtur  habere  probabilitatis 
numeros.  His  perpensis  post  diuturnam  cogitationem  in  hanc 
incidi  coniecturam: 

„Conviva  cum  mero  gravis  se  ostendit  oscitantem", 
quam  ut  omnibus  numeris  absolutam  esse  credam ,  longissime 
abest,  quamquam  a  codicum  lectionibus  „cum  diva  mulier 
aves  (aries,  arios,  alios)  ostendit  oscitantes"  ne  nimis  recede- 
rem,  quantum  potui,  cavi.  —  Sed  satis  superque  de  hoc  loco 
egimus,  cum  id  tantum  nobis  propositum  sit,  hunc  versum  a 
quavis  obscoenitate  liberum  esse  ut  ostendamus,  quod,  ni 
fallor,  adsecuti  sumus.     Omnino  autem  concidet,  quam  Froeh- 


1)  Aliam  suspitionem ,  quae  mihi  orta  est ,  tacere  nolui:,  aut  plnres 
tfatulli  nobiles  amici  fuerunt,  qui  sudaria  eius  Saetaba  nimis  adamarent  aut 
eundem  utroque  carmine  XII  et  XXV  hominem  castigari  statuendum  est. 
Quod  si  verum  est,  Asinium  adparet  Pollionis  fratrem  carmine  XXV  nomine 
ficto  Thallum  adpellari,  quod  inde  haberet  probabilitatem,  si  Pollionis  fra- 
tri  nomen  Gallo  fuisse  novissemus.  Et  filio  quidem  Pollionis  hoc  cognomen 
fuisse  notissimum  est,  de  fratre  autem,  quod  sciam,  nihil  constat.  Sed  haec 
mera  est  suspitio,  quam  haud  parvis  diflicultatibus  laborare  optime  sentio. 

nerus  de  correctore  protulit,  sententia,  si  non  nullos  Catulli 
locos  vere  obscoenos  indicaverimus,  quales  extant  in  carmi- 
nibus  LVI.  LXXX.  LXXXVIII.  XCVII  aliisque.  Haec  dico  car- 
mina  si  pudicus  ille  corrector  removere  non  ausus  est,  nun- 
quam  mihi  probabitur  alios  locos  minus  lubricos  atque  adeo 
ornnino  puros  illam  ob  caussam  expunctos  esse.  Sed  haec 
de  Froehnero  monuisse  satis  erit,  cuius  fusius  refutare  com- 
menta  operae  non  est  pretium. 

Quod  denique  relicum  est,  ut  meam  ipsius  sententiam 
aperiam,  penitus  mihi  persuasum  est  nullum  fere  nasci  e  co- 
gnitione  paginarum  in  archetypo  partitionis  lucrum.  Nihilo 
minus  quid  cognosci  possit,  ostendam.  Inprobavimus  quidem 
Lachmanni  opinionem,  idem  vero  singula  haud  raro  recte  ob- 
servavit ,  nam  cxtant  vestigia  quaedam  quamvis  pauca  pagi- 
narum  et  versuum  distributionis,  quam  tamen  archetypo  anti- 
quiorem  esse  arbitror.  JVIaxime  huc  refero,  quod  carminis  L 
versus  16  et  17  iterum  leguntur  triginta  versibus  infra  post 
c.  LIV,  1,  quod  item  bis  legitur  c.  LXVIIl,  16  et  suo  loco  et 
interpositis  duobus  vel  tribus  et  triginta  hexametris  post  ver- 
sum  49,  quod  decem  hi  versus  „non  custos  si  fingar  ille 
Cretum"  etc,  cum  in  codicibus  carmen  LVIII  excipiant,  a  ge- 
nuino  loco  versiculis  uno  et  viginti  distant.  Recte  enim  hos 
primus  Lachmannus  in  carmine  LV  post  versuin  13  col- 
locavit.  His  locis  de  pari  fere  versuum  numero  agitur, 
unde  non  sine  probabili  caussa  suspitio  oritur  tricenos  sin- 
gulos  vel  binos  versus  in  paginis  antiqui  alicuius  exempla- 
ris  perscriptos  fuisse,  fortasse  eius  exemplaris,  unde  Cafulli 
carmina  in  codicem  V  transcripta  sunt.  Nam  quin  eidem  illi 
versus  iam  in  V  eisdem  locis  positi  fuerint,  ubi  deprehen- 
duntur  in  nostris  libris,  propter  horum  consensum  dubitari 
nequit ;  illae  vero  perturbationes  tales  sunt,  ut  non  liceat 
quidquam  inde  concludere  de  paginarum  distributione  eius 
codicis,  ubi  primum  extiterunt,  sed  de  illo  solo,  unde  carmina 
in  hunc  translata  sunt.  Sed  ne  obscurus  sim,  rem  exemplo  in- 
lustrabo:  sumimus  antiquioris  exemplaris  paginas  tricenis  binis 

constitisse  versibus,  carrninis  L  autein  versum  16  prirnum 
fuisse  paginae  alicuius,  iam  c.  LIV  v.  1  haud  dubie  ultimus 
erat  eiusdem  paginae;  quam  cum  librarius,  qui  Veronensem 
codicem  exaravit,  absolvisset,  —  utrum  in  V  pagina  finita  fue- 
rit  necne,  nihil  refert,  —  priusquam  ad  proximae  paginae 
initium  transiit,  errore  ad  initium  eiusdem,  quam  modo  con- 
fecerat,  rediit  et  carminis  L  versus  16  et  17  denuo  descri- 
psit.  Aliam  harum  turbarum  originem  cogitare  non  possum. 
Itaque  hanc  et  paginarum  et  versuum  dinumerationem  codice 
V  antiquiorem  esse  adfirmare  non  cunctor.  Sed  etiam  alius, 
quam  codicis  V  fuisse  veri  multo  similius  est,  unurn  reperitur 
dinumerationis  vestigium  ,  disiunctos  dico  versus  LXXXVII, 
1—4  et  LXXV,  1 — 4,  qui  quin  unius  carminis  sint,  non  est 
dubiurn.  Quod  carmen  diremptum  esse  perturbato  paginarum 
aliquot  ordine  Lachmannus  et  Hauptius  admodum  probabiliter 
coniecerunt,  abhorret  autem  a  vero,  quod  eidem  trium  pagi- 
narum  ordinem  mutatum  esse  volunt,  id  quod  antea  ostendi. 
Haec  potius  est  res:  Carmine  LXXXVII  unius  folii  aversa  pa- 
gina  finita  erat,  proximi  folii  adversa  incipiebat  a  carmine 
LXXV;  haec  igitur  folia,  quae  binas  comprehenderunt  paginas, 
in  antiquo  codice  non  librarii  errore,  sed  alio  casu  comrnu- 
tarunt  locum;  unde  factum  est,  ut  eiusdem  carminis  dimidiae 
partes  disicerentur.  Simul  adparet  omnia  carmina  inde  a  se- 
ptuagesimo  quinto  usque  ad  octogesimum  octavum  duorum 
foliorum  vel  quattuor  paginarum  spatium  explevisse;  constant 
haec  carmina  versibus  octo  et  nonaginta,  e  quibus  tamen  ver- 
sus  sex,  c.  LXXVIII,  7—10  „sed  nunc  id  doleo"  etc.  et  c. 
LXXXIV,  3—4  „et  tum  mirifice"  etc.  non  in  ipso  versuum 
ordine,  sed  in  margine  tantum  adscriptos  fuisse  credibile  est, 
—  cfr.  Haupt.  quuest.  Cat.  p.  40  et  quae  antea  disputavi  — 
itaque  nonaginta  duo  versus  in  quattuor  paginas  distribuendi 
sunt.  Unde  vicenos  trinos  consectarium  est  in  singulis  pagi- 
nis  scriptos  fuisse  versus.  Carminum  autem  pristinus  ordo 
hic  fuit: 

p.  1.  c.  LXXX  (8  v.),  LXXXl  (6  v.) ,  LXXXII  (4  v.), 
LXXXIII,  1—5  (5  v.)  =  23  v. 

p.  2.  c.  LXXXIII,  6  (1  v.)  LXXXIV,  1-2.  5—12  (10  v.) 
LXXXV  (2  ?.;,  LXXXVI  (6  v.)  LXXXVII  (4  v.)  =  23  v. 

p.  3.  c.  LXXV  (4  v.),  c.  LXXVI,  1—19  (19  v.)  =  23  v. 

p.  4.  c  LXXVI,  20—26  (7  v.),  LXXVII  (6  v.),  LXXVIIl 
(6  v.),  LXXIX  (4  v.)  =  23  v. 

Qua  simplicissima  ratione  caussam  disiunctionis  carmi- 
num,  quae  \u\go  numerantur  LXXXVII  et  LXXV,  explicuisse, 
pristinum  non  nullorum  certe  carminum  ordinem  restituisse, 
denique  legitimum  singularum  paginarum  versuum  numerum 
repperisse  mihi  videor.  Sed  ne  haec  quidem  prorsus  certa 
sunt;  quis  enim  negaverit  potuisse  alio  casu  carmina  LXXXVII 
et  LXXV  disiungi?  praesertim  cum  alia,  quibus  haec  pagi- 
narum  dinumeratio  comprobetur,  vestigia  non  invenerim.  Ita- 
que  totam  hanc  quaestionem  ut  inextricabilem  et  parum  fru- 
ctuosam  relinquo,  pauca  de  antiquissimis  eorum,  qui  nunc 
extant,  codicum  disputaturus. 

Catulli  librorum,  qui  ad  nos  pervenerunt,  nullus,  si  Thu- 
aneum  (bibliothecae  Parisinae  n.  8071)  exceperis,  qui  inter  alia 
Latina  carmina  Catulli  epithalamium  continet,  saeculum  quartum 
decimum  vetustate  superat.  Egerunt  de  cod.  Thuani  Hauptius 
in  quaest.  Catull.  p.  28  sqq.  et  in  praefat.  ad  Ovidii  halieutica 
(Lips.  1838)  pagina  XII  sq.  atque  Leutschius  in  Goett.  gel. 
Anz.  1855  p.  1979  sqq.  Iam  ipse  de  eo  verba  facturus  id  mihi 
proposui,  ut  quae  inter  Thuaneum  et  Catulli  libros  intercedat 
ratio   quantumque   pretium  illi   tribuendum   sit   ostendam. 

Scriptum  esse  Thuani  librum  saeculo  decimo  i.  e.  fere 
eodem  tempore,  quo  Ratherius  Veronae  anticum  Catulli  exem- 
plar  in  lucem  protraxit,  omnium,  qui  eum  inspexerunt,  vi- 
rorum  doctorum  consensu  constat,  unde  tamen  quo  minus 
praepopere  concludamus  librarium,  qui  eum  exaravit,  ex  ipso 
illo  Ratherii  exemplari  Catulli  epithalamium  sumpsisse ,  gra- 
vissima  obstat  codicis  Vindobonensis  277  auctoritas,  cuius 
antiquissimae    membranae    undeviginti    —    conslat    enim    ex 

partibus  cum  argumento  tum  aetate  inter  se  dissimillimis  *)  — 
saeculo  nono  non  inferiores  exhibent  carminis  Eucheriae  ver- 
sus  postremos  duodecim ,  halieutica  Ovidii ,  unum  Sidonii 
Apollinaris  epigramma,  Gratii  cynegetica ,  non  nulla  denique 
Martialis  epigrainmata  i.  e.  ea  carmina,  quae  prorsus  eodem 
ordine  extant  in  codice  T;  in  hoc  autem  integrum  Eucheriae 
carmen  praecedunt  luvenalis  satirae ,  Martialis  epigrammata, 
Catulli  epithalamium,  carmina  aliquot  Latina  minora;  contra 
idem  liber  desinil  in  Gratii  cynegeticorum  medio  versu  159. 
Adparet  igitur  librum  Vindobonensem  in  initio  mutilum  esse, 
Thuaneum  in  fine;  cum  integer  esset  uterque  liber,  non  dubito, 
quin  pleraque  eis  communia  fuerint,  certe  illud  epithalamium  2) 
et  minora ,  quae  hoc  in  T  excipiunt,  carmina,  praesertim  si 
vere  conicit  Hauptius  Ovid.  hali.  praef.  p.  XIII  aut  T  e  Vin- 
dobonensi  descriptum  aut  ex  alio  antiquiore  codice  car- 
mina  illa  in  utrumque  librum  transcripta  esse.  Itaque  errat 
Heysius  certissime,  quod  p.  280  Ratherii  dicit  aetate  antho- 
logiam  codicis  T  compositam  esse.  Nos  potius  id  tenebimus 
eam  exeunte  saeculo  nono  iam  extitisse,  certius  autem  nihil 
effici  potest;  nam  quod  Leutschius  1.  c.  p.  1980  earn  citra 
saeculum  sextum  ortam  esse  negat ,  idoneis  certe  argumentis 
non  comprobavit  neque ,  quod  contra  Hauptium  quaest.  Cat. 
p.  2  et  92  monuit  non  lectitasse  Isidorum  Hispalensem  sae- 
culo  septimo  Catulli  carmina,  mihi  persuasit.  Hoc  tamen  ipse 
crediderim  anthologiam  illam  non  multo  recentiorem  esse  Isi- 
doro,  quippe  post  quem  nulla  Catulli  vestigia  adpareant.  lam 
Yero  quid  ex  ipsis  codicis  lectionibus  cognosci  possit  vide- 
amus ,  quas  primum  a  Lachmanno  adlatas  Hauptius  quaest. 
CatuII.    pag.    28    partim    correxit  partim    accessionibus   auxit. 


i)  Cfr.  Hauptium  Ovid.  hali.  praef.  p.  6,  e  quo  libeilo  omnem  meam 
de  codice  Vindobonensi  hausi  notitiam. 

2)  Errat  Leutschius,  quod  I.  c  p.  1974  dicit  Catulli  epithalamium 
servatum  esse  in  codice  Vindobonensi;  carmina,  quae  insunt  in  hoc  libro, 
supra  enumeravi  auctore  Hauptio  I.  c.  p.  VII. 

Quae  lectiones  Leutschio  1.  c.  p.  1981  tanto  opere  congruere 
visae  sunt  curn  libris  Catullianis  saeculis  XIV  et  XV  exaratis, 
ut  hinc  et  maxime  ex  lacuna,  quae  et  in  his  et  in  T  repe- 
ritur  post  versum  32  ,  e  codice  V  Catulli  carmen  LXII  in 
anthologiam  illam  receptum  esse  concluderet.  Quam  opi- 
nionem  ,  quae  plerorumque  criticorum  videtur  communis 
esse,  iam  probaverat  Hauptius  1.  c.  p.  48,  Et  adparet  quidem 
ex  illa  lacuna  haud  obscure  propinquam  cognationem  inter- 
cessisse  inter  Veronensem  et  Thuaneum  libros ,  nihil  vero 
amplius.  Nonne  vero  aptissimam  habet  explicationem  con- 
sensus  ille,  si  ex  eodern  libro  hexametris  post  versum  32  iam 
deperditis  et  in  V  et  in  anthologiae  codicern  carmen  LXII 
venisse  statuimus?  Hoc  autem  re  vera  persuasurn  habeo  cum 
propter  singularum  lectionum  discrepantias  tum  propter  unum 
versum,  qui  in  solo  Thuaneo  extat.  Quod  si  quis  velit  cogno- 
scere,  haec  ei  instituenda  erit  via:  ubi  nostri  libri  —  meli- 
ores  dico  GDL  —  in  aliqua  lectione  consentiunt,  ibi  arche- 
typi  ipsius  lectionem  nobis  servatam  esse  certo  confidere 
possumus,  a  qua  lectione  ubi  recedit  Thuaneus,  expendendum 
est,  num  discrepantiam  eius  credibile  sit  ortarn  esse  ex  illius 
leclione.  Et  profecto  hic  illic,  maxime  ubi  T  corrupta,  integra 
autem  Catulli  verba  GDL  exhibent,  illius  lectiones  non  obstant, 
quo  minus  Thuaneum  derivatum  esse  dicamus  e  Veronensi 
archetypo.  Huc  et  alia  referenda  sunt  et  quod  v.  35  pro 
„eosdem",  quod  Catulli  libri  praebent  et  vere  Catullianum  esse 
arbitror,  scriptum  est  „eospem.tt  Quo  de  ne  verburn  quidem 
facerem,  nisi  Leutschium  viderem  I.  c.  p.  1980  miram  huius 
corruptelae  protulisse  explicationem.  Qui  quidem  syllabam 
„pem"  e  corrupto  verbo  ^comperendis"  putat  in  finern  versus 
venisse  comprobata  Schraderi  coniectura ,  qui  „comprendis 
nomine  Eous"  scribendum  propcsuerat.  Scilicet  non  vidit 
Leutschius,  quod  ante  pedes  erat,  cum  multo  simplicior  res 
sit :  commutavit  librarius  litteras  D  et  P ,  quod  saepe  factum 
esse  nemo  ignorat.  Ex  ipsius  Catulli  codicibus  haec  exem- 
pla   adtulisse   sufficiet   c.  XVI,  I.   GD  dedicabo ,  XVI,  23  D 

dedicabo  ,  XXI ,  4  G  dedicare  (pro  pedicabo  et  pedicare  *), 
XXI,  9  DG  ipsi  (id  si),  LXXXXVI,  2  D  accipere  (accidere), 
LXXXXVIl,  5  G.  sesequededales,  L.  seseque  dedalis  (sesquipe- 
dalis).  Unde  non  est  dubium,  quin  c.  LXII,  35  illud  „eospema 
e  vera  Iectione  „eosdem"  depravatum  sit;  itaque  neque  haec 
neque  aliae  eius  modi  discrepantiae  satis  valent,  ut  librarium, 
qui  anthologiam  codicis  T  composuit ,  negemus  Catulli  epitha- 
lamiurn  e  Veronensi  sumpsisse  libro.  Aliis  contra  locis,  prae- 
sertim  ubi  omnium  librorum  consensu  archetypus  convincitur 
foedatus  fuisse,  T  autem  solus  veram  poetae  manum  servavit, 
quod  quidem  persaepe  factum  esse  videmus  ,  haud  facile  in- 
tellexeris  ,  unde  hauserit  T  lectiones  suas ,  si  hunc  ex  illo 
derivatum  esse  statuimus.  Sic  hae  lectiones  v.  7.  oeta  eos 
(DGL  hoc  eos),  9.  quod  —  par  est  (quo  parent),  12.  innuptae 
secum  (innuptaeque  secum),  17.  nunc  (non),  convertite  (con- 
mittite),  27.  57.  conubia.  conubium  (connubia.  connubium), 
28,  quae  (quo),  40.  convolsus  (contusus),  45.  suis  est  (sui 
sed),  63.  t.  patris  pars  est  data  t.  m.  (t.  pars  patri  data  pars 
data  t.  m.),  quae  aut  aperte  verae  sunt  aut  praestant  certe 
reliquorum  codicum  lectionibus  aut  denique  veri  vestigia  reti- 
nuerunt,  unde  in  anthologiam  receptae  sint,  nullo  modo  pro- 
babiliter  explicabit,  qui  huc  carmen  illud  e  Catulli  codice  V 
transcriptum  esse  putat.  Sed  magis  etiam  obstat  huic  opinioni 
versus  14  „nec  mirum,  penitus  quae  tota  mente  laborant",  qui 
in  solo  T  legitur,  namque  hunc  ab  archetypo  abfuisse  me 
iudice  inde  efficitur,  quod  ab  omnibus  nostris  libris  abest. 
Sensit  hoc  iam  Lachmannus,  qui  nullum  ei  in  versuum  ordine 
locum  concessit,  etsi  hoc  non  probaverim,  quod  eum  omnino 
reiecisse  videtur  ut  Catullo  indignum.  Attamen  sunt,  qui 
aliter  de  hoc  versu  iudicent,  Hauptius  quaest  Cat.  p.  48, 
quamquam  hic  minus  confidenter  loquitur,  et  ante  omnes  Leut- 


1)  Nam  sic  hoc  verbum  scribendum  esse  contendit  Buechelerus  mus. 
Rhen.  XIII  p.  153—155  refutata  forma  „paedicarett  ;  quae  opinio  haud  srio 
an  illis  exemplis  e  Catulli  codicibus  adlatis  confirmetur. 

schius  1.  c.  p.  1981.  Quorum  Hauptius  nullam  aliani  ob 
caussam  et  omnino  Thuani  codicem  et  simul  cum  eo  versum 
illum  origine  referendum  esse  putat  ad  archetypum ,  nisi 
propter  lacunam  quae  est  post  versum  32.  Quod  argumentum 
quam  parvi  ponderis  sit,  proxime  ostendimus.  Maiore  cum  con- 
fidentia  progreditur  Leutschius,  cui  tanta  inter  Catulli  codicum 
et  Thuanei  lectiones  intercedere  videtur  similitudo,  ut  e  Vero- 
nensi  codice,  unde  illi  fluxerunt,  hunc  quoque  Catulli  carmen 
LXII  cum  versu  14  mutuatum  esse  opinetur;  et  duplicem 
quidem,  qua  versum  in  archetypo  fuisse  veri  similius  redderet, 
excogitavit  rationem  aut  dignosci  non  potuisse  eum  aut  per 
neglegentiam  praetermissum  esse  a  librariis,  qui  saeculis  XIV 
et  XV  nova  Catulli  exemplaria  fecerint.  At  neutra  ratio  mihi 
placet;  namque  ut  illam  primo  absolvam,  neque  idoneam  caus- 
sam  reperio  ,  unde  factum  esse  putem  ,  ut  ille  versus  tanto 
opere  obliteraretur,  neque  dubito ,  quin  hoc  si  verum  esset, 
librarius  aliquis  interstitio  relicto,  ut  alibi  factum  est,  indi- 
caturus  fuerit.  Alteram  autem  rationem,  quae  ipsi  Leutschio 
priori  videtur  praestare,  inde  commendari  hic  arbitratur,  quod 
constat  Mureto  aliisque,  qui  saeculo  XVI  Catulli  carmina  edi- 
derunt,  versum  notum  fuisse.  Hoc  iam  Hauptius  monuerat,  qui 
tamen  ea,  qua  par  erat,  cautione  usus  in  medio  reliquit,  num 
primus  eum  Muretus  protulerit  atque  ex  ipso  fortasse  Thuani 
codice  sumpserit.  Nam  quod  Muretus  eum  novit,  minime 
inde  sequitur  scriptum  eum  in  Catulli  codicibus  et  ex  arche- 
typo  quidem  huc  translatum  esse.  Nos  potius  iure  nostro  con- 
tendimus,  nisi  libri  manu  scripti  inveniantur  illo  versu  locu- 
pletati,  in  quos  ex  Thuani  codice  eum  venisse  non  credibile 
est  —  quod  profecto  nunquam  factum  iri  mihi  persuasum 
est,  —  eum  neque  a  Mureto  in  Catulli  codicibus  repertum 
esse  neque  in  archetypo  locum  habuisse,  cum  in  omnibus  libris, 
qui  huc  usque  innotuerunt,  desideretur.  Ceterum  non  tanta 
est  similitudo  Thuanei  et  reliquorum  codicum ,  ut  veri  sit 
simile  illum  ex  horum  archetypo  derivatum  esse;  nam  qui 
adcuratius  et  illius  et  horum  lectiones  inspexerit,  facile  obser- 

vabit  codices  GDL,  ubi  in  vitiis  consentiunt,  plerumque  ab  illo 
dissentire.  Quae  vero  vitia  horum  et  illius  communia  sunt, 
—  sunt  autem  perpauca  —  ea  codice  V  vetustiora  esse  dicenda 
sunt,  quod  nemini  mirum  videbitur,  qui  meminerit  queri  iam 
Gellium  VI  (VII)  ,  20 ,  6  de  corruptis  Catulli  exemplaribus. 
Itaque  iterum  profiteor,  quod  sentio ,  codici  Thuaneo  propin- 
quam  cognationem  fuisse  cum  Veronensi  nec  tamen  illum  ex 
hoc,  sed  utrumque  librum  e  communi  fluxisse  fonte,  et  Vero- 
nensem  quidem  recta  via,  Thuaneum  autem  uno  certe  libro 
intercedente.  Talem  fere  senlentiam  iam  Heysius  p.  280  pau- 
cis  indicavit,  quem  vero  vidimus  veris  falsa  admiscuisse,  dum 
anthologiam  Ratherii  aetate  compositam  esse  dicit.  Ex  his 
adparet  pretio  in  universum  pares  esse  meliores  Catulli  codices 
DGL  et  Thuaneum,  ita  ut  kmodo  hic  modo  illi  sequendi  sint; 
attamen  paulo  adcuratius  rem  gessisse  videtur  qui  epithala- 
mium  in  anthologiam  transcripsit,  quam  qui  Veronensem  codi- 
cem  exaravit. 

Haec  videbantur  proferenda  esse  de  Thuani  codice,  com- 
memoravimus  autem  saepissime  Germanensem  ut  bonum  librum, 
quod  ne  temere  fecisse  dicar,  argumenta  nunc  promam.  Et 
primum  quidem  hic  liber,  cum  scriptus  sit  anno  1375,  —  quod 
subscriptione  docemur,  quae  in  ultimo  huius  codicis  folio  re- 
peritur,  —  omnes  reliquos  antiquitate  superat.  Hinc  si  nihil 
aliud  ,  tamen  hoc  cerle  liquet  pendere  hunc  librum  a  nullo 
eorum,  qui  praeterea  hodie  extant.  Eam  ipsam  ob  caussam 
adcuratiore  perscrutatione  dignus  est ,  quam  quae  huc  usque 
ei  obtigit,  Nam  Lachmannus,  qui  aliorum  librorum  Parisino- 
rum,  maxime  libri  7989  (Pt),  codicis  multo  deterioris,  lectio- 
nes  haud  raro  adnotavit,  Gerwianensis  ne  mentionem  quidem 
iniecit;  neque  magis  eum  respexit  Hauptius,  cuius  maxima 
post  Lachmannum  de  carminibus  Catulli  perpoliendis  sunt  me- 
rila.  Aliquantulum  aucla  est  notitia  huius  exemplaris,  ex  quo 
Rossbachius  Silligii  excerptis,  quae  hic  in  itinere  Francogal- 
lico  fecerat,  usus  pauca  in  adnotationem  crilicam  editioni  suae 
Catulli  praemissam  recepit.    Unde  quo  magis  intellegebam  co- 

dicem  G  nihil  optimis  libris  cedere,  eo  acrius  dolebam,  quod 
nusquam  constanti  ratione  omnes  eius  discrepantias  enotatas 
esse  putabam.  Qua  re  factum  est,  ut  non  mediocri  adficerer 
gaudio,  cum  casu  quodam  audirem  Silligii  collationem  libro- 
rum  Parisinorum  foras  datam  esse  a  Rossbachio  in  program- 
mate  Vratislaviensi  a.  MDCCCLIX.  Quod  programma  a  viris 
doctis,  ut  videtur,  prorsus  neglectum  cum  contineat,  ut  de- 
teriores  libros  omittam,  discrepantias  codicis  G,  in  usum  meum 
convertere  constitui.  Cum  vero  hanc  collationem  cum  edi- 
tione  Catulli  Amariana  (Catullus  et  Tibullus  ed.  L  A.  Amar. 
Parisiis  1821),  ad  cuius  normam  Silligius  varias  lectiones  co- 
dicum  Parisinorum  descripserat,  conferrem,  mox  suspitio  mihi 
orta  est  eam  non  satis  diligenter  factam  esse;  atque  id  ma- 
gis  magisque  in  dies  didici.  Etenim  ne  urgeam,  quod  discre- 
pantiae  orthographicae,  opinor  ut  minutiae,  —  quamquam  no- 
stris  temporibus  nihil  parvi  facere  philologi  adsueverunt,  — 
nunquam  adnotatae  sunt,  profecto  excusari  non  potest,  quod 
ne  illic  quidem,  ubi  recentiorum  criticorum  coniecturae  in 
Amari  editionem  receptae  sunt,  Silligius  aut  Rossbachius,  — 
nam  utri  maior  culpae  pars  tribuenda  sit ,  dubito  —  quid  co- 
dex  G  praebeat,  monuerunt.  Qua  re  summa  diligentia  hoc 
mihi  cavendum  esse  videbatur,  ne  \juid  e  silentio  conclude- 
rem;  itaque  caute  me  adplicabo  ad  ea  verba,  quae  re  vera 
e  codice  G  notavit  Silligius.  Spero  tamen  fore',  ut  sic  quo- 
que  non  nihil  possim  conferre  ad  codicem  illum  recte  aesti- 
mandum. 

Nemini  vero  mirum  puto  videbitur,  quod  hanc  maxime 
quaestionem  instituo,  utrum  ex  ipso  archetypo  Catulli  carmina 
in  codicem  G  transcripta  sint  necne;  facile  enim  intellegitur, 
quantum  eius  auctoritas  augeatur,  si  eum  ex  ipso  Veronensi 
descriptum  esse  credibile  sit.  Quod  ipse  persuasum  habeo 
et  aliis  conabor  persuadere.  Exordior  autem  a  subscriptione 
libri  G,  unde  opinionem  meam  haud  paulum  iuvari  arbitror. 
Ibi  igitur  post  „Versus  Domini  Benevenuti  de  Campexanis  de 
Vicencia    de  resurrectione   Catulli    poetae  Veronensis"    haec 

leguntur  „Tu  lector  quicunque  ad  cuius  manus  hic  libellus 
obvenerit  ,  scriptori  da  veniam  si  tibi  corruptus  videbi- 
tur.  Quoniam  a  corruptissimo  exemplari  transcripsit.  Non 
enim  quodpiam  aliud  extabat,  unde  posset  libelli  huius  ha- 
bere  copiam  exemplandi ,  et  ut  ex  ipso  salebroso  aliquid 
tamen  suggeret  (suggereret),  decrevit  potius  tamen  corruptum 
habere  quam  omnino  carere,  sperans  adhuc  ab  aliquo  alio 
fortuite  emergente  hunc  posse  corrigere.  Valebis,  si  ei  im- 
precatus  non  fueris.  1375  mense  Octobri ,  19°  quando  Casi- 
gnorius  laborabat  in  extremis".  Hic  e  verbis,  „non  enim  quod- 
piam  aliud  extabat"  etc.  haud  scio  an  suspicari  liceat  codicem 
G  ex  ipso  archetypo  descriptum  esse,  praesertim  si  vere  dicit 
Heysius  p.  283  eum  Veronae  scriptum  esse,  quod  unde  hic 
pro  certo  compererit,  ignoro  quidem,  conicio  tamen  Heysium 
exploratum  habere  Casignorium  illum,  qui  in  extremis  labo- 
rasse  dicitur,  civem  Veronensem  fuisse.  Hoc  dico  si  certo 
scirem,  res  mihi  prorsus  constaret.  At  illa  verba  nequaquam 
videntur  respexisse  Heysius  et  Leutschius,  quorum  hic  cum 
aliis  de  caussis  tum  hac  librum  G  Veronensis  apographum  esse 
negat,  quod  hoc  subscriptione  illa  non  contineatur.  Qiiod  valde 
miror,  cum  in  ipsa  subscriptione  gravissimum  indicium  inesse 
arbitrer.  Simul  effici  videtur  archetypi  apographa  non  facta 
esse  ante  codicem  G,  ita  ut  Lachmanno  adsentiar,  qui  com- 
ment.  in  Lucret.  p.  246  anticum  Veronensem  codicem  ante 
finem  saeculi  quarti  decimi  in  alios  transcriptum  esse  negat. 
Quae  opinio  magnum  in  ea  re  praesidium  habet,  quod  nullum 
usque  ad  hunc  diem  Catulli  exemplar  Germanensi  vetustius 
repertum  est;  nam  codicem,  quem  Rossbachius  praef.  p.  V 
(editionis  prioris)  scribit  Vicetiae  extare  in  bibliotheca  della 
piela  del  monte  scriptum  anno  1360,  eum  Heysius  p.  282 
centum  annis  reccntiorem  esse  adfirmat.  —  Praeterea  autem 
ex  subscriptione  perspicere  mihi  videor  non  indoctum  fuisse, 
qui  codicem  G  exaravit,  librarium  neque  inprudenter  ab  eo 
descripta  esse  Catulli  carmina,  cum  ipse  ignoscendi  veniam 
petat   a  lectoribus,    quod    corrupta    carmina    posteris    tradat. 

Unde  reliqua  licebit  refellere  Leutschii  argumenta ,  quippe 
quae  cuncta  tum  demum  rata  essent,  si  librarium  constaret 
hominem  fuisse  indoctum.  Itaque  nullius  est  momenti,  quod 
Leutschius  rectius  in  universum  singula  verba  ait  in  codice 
G  distincta  esse,  quam  ut  statuere  liceret  hunc  ex  ipso  ar- 
chetypo  descriptum  esse.  Quidni  putemus  doctum  illum  libra- 
rium  pro  virili  parte  contulisse  ad  singula  vocabula  recte  di- 
stinguenda.  Ceterum  sexcenti  et  in  reliquis  codicibus  et 
maxime  in  G  reperiuntur  loci,  ubi  vel  plura  vocabula  in  sin- 
gula  coaluerint  vei  singula  in  plura  distracta  vel  denique  plura 
male  divisa  sint.  Quod  ne  mentitus  esse  dicar,  exempla  talium 
vitiorum  e  non  nullis  carminibus  hic  proponam,  Inveniuntur 
igitur  haec: 

c.  IV,  4  DGL  neque  esse  (nequisse),  6  DG  mina  ei  L  ei 
minas  (minacis)  23  DGL  amaret  (a  marei).  XVII ,  1.  D  oculo 
in  aquae  G  oculo  in  aque  (L  o  culonia  quae.  o  colonia  quae.) 
3.  DGL  ac  sulcis  stantis  (assulis  stantis)  6  D  sali  subsali  GL 
sali  subsili  (salisubsili)  14.  DGL  cui  iocum  sit  (quoi  cum  sit) 
24.  DGL  potest  olidum  (pote  stolidum)  XLIV,  7,  DG  expulsus 
sum  L  expulsus  sim  (expuli  tussim).  11.  DGL  minantium  pe- 
titorum  (in  Antium  petitorem).  19.  D  sistire  cepso  GL  sestire 
cepso  (Sesti  recepso).  XLV,  10  DGL  Ad  hanc  me  (At  Acme) 
13.  G  septi  nulle  (Septumille)  17.  G  sinistravit  ante  (sinistra 
ut  ante)  23.  D  ut  non  in  (uno  in).  XLVI,  1  DGL  vere  geli- 
dos  (ver  egelidos)  5.  D  estu  ore  (aestuosae).  E  paucis  tan- 
tum  carminibus  exempla  enumeravi,  nihilo  minus  satis  adparet 
vitia  illa  admodum  frequentia  esse  in  Germanensi  et  reliqui& 
libris.  Quod  vero  ex  illis  exemplis  perspici  nequit,  permulta 
aut  codicis  G  aut  D  propria  sunt,  nullum  autem  codicis  L, 
nisi  quod  semel  unum  vocabulum,  quod  G  et  D  continua  scri- 
ptura  exhibent,  temere  diruptum  extat  in  L  c.  LXXXXVII,  5 
seseque  dedalis  (G  sesequededales  D  sexquipedalis).  Hinc,  quod 
aliunde  quoque  mihi  effici  videtur,  artiorem  esse  contirmatur 
codicum  G  et  D  cum  archetypo  necessitudinem  quam  codicis  L. 
—  Nihilo  firmiora  reliqua  sunt  Leutschii   argumenta;    an  hoo 

multum  valet,  quod  multae  in  G  inter  lineas  et  in  margine 
coniecturae  reperiuntur?  Libenter  credo,  quod  Leutschius  ad- 
firmat  coniecturas,  quae  in  G  adferantur,  eidem  manui  deberi, 
quae  ipsum  codicem  exaraverit,  ut  dubitari  nequeat,  quin  illae 
ex  eodem  sumptae  sint  codice,  unde  Catulli  fluxerunt  carmina. 
Fortasse  etiam  librario  illi,  quem  non  fugerunt  plurima  Catul- 
lianorum  carminum  vitia,  non  nullae  tribuendae  sunt.  Iam  vero 
num  forte  abhorret  a  probabilitate  illas  coniecturas  in  ipso 
archetypo  in  margine  vel  inter  lineas  adscriptas  fuisse?  num 
minus  probabile  est  saeculo  decimo  Ratherium  aut  qui  saeculo 
quarto  decimo  Veronense  exemplar  Iegerunt,  ipsorum  inventa 
traditis  verbis  inmiscuisse,  quam  qui  recentiores  codices  ha- 
buerunt  in  manibus?  Quod  aegre  mihi  persuadebitur.  Con- 
tra  ut  has  credam  discrepantias  iam  in  ipso  archetypo  ad- 
notatas  fuisse  maxime  adducor  ,  quod  plerasque  earum  in 
codicibus  D  et  L  in  ipsum  textum  receptas  esse  video,  hos 
autem  codices,  certe  Datanum,  ex  eodem  archetypi  apographo 
fluxisse  prorsus  incredibile  est.  Rem  ut  exemplis  inlustrem, 
lectiones  in  rnargine  et  inter  lineas  codicis  G  adscriptas  e 
primis  carminibus  quattuor  et  triginta  uno  in  conspectu  pro- 
ponam,  veras  asterisco  insignilas,  adnotaturus,  ubi  codices  D 
et  L  cum  his  lectionibus  consentiant: 


11, 

3.  pareriti 

XII, 

4.  falsum  DL. 

» 

9.  luderem  D 

n 

15.  muneri  *  D 

V 

13.  iigatam  *  DL 

XIII, 

10.  quid  *  L 

III, 

14.  quae  *  DL. 

XIV, 

15.  optimo  *  DL 

r> 

„     pulchra 

r> 

16.  false  DL 

IV, 

27.  castor  *  D 

XV, 

13.  pudenter  *  D  L 

VI, 

9.  hic  —  ille  *  D 

y> 

17.  tum  *  DL 

VII, 

4.  (Lasarpici  feris)  fretis  XVI, 

7.  tum  *  D 

n 

„   cyrenis  * 

XXII, 

3.  itemque 

r> 

6.  beari 

XXIII, 

1.  servus  *  DL 

r> 

9.  basia  *  DL 

XXIV, 

5.  cui  *  nec  D 

IX, 

4.  sanamque 

XXV, 

3.  araneoso  *  DL 

x, 

8.  quonam  * 

» 

5.  aves  DL  vel  aries 

„     9.  neque  ipsis  *  XXVIII,  11.  pari  * 

„    13.  nec  „         14.  nobis 

„   26.  Serapim  *  L  XXXIII,    4.  volantiore  L 

„   27.  deferri  *  DL  XXXIV,  15.  noto  D 

XII,     2.  loco.  »        21.  sis   quocunque  * 

Non  magis  denique  tituli,  qui  in  G  singulis  carminibus 
praefixi  sunt,  Leutschii  favent  opinioni.  Quam  quaestionem  ad 
liquidum  me  posse  deducere  negavi  in  exordio  huius  disserta- 
tionis,  cum  usque  ad  hunc  diem  nondum  exploratum  sit,  utrum 
meliores  libri  in  illis  titulis  consentiant  necne.  Sed  sive  con- 
sentiant  sive  dissentiant,  non  potest  inde,  quod  G  titulos  ha- 
bet,  colligi  eum  ex  alio  atque  archetypo  codice  descriptum 
esse.  Namque  si  re  vera  inter  hunc  et  reliquos  libros  consen- 
sus  intercedit,  necessario  statuendum  erit  in  archetypo  aut 
a  Ratherio  aut  saeculo  XIV  ab  homine  aliquo  nobis  ignoto 
titulos  adpositos  esse;  sin  autem  G  proprios  titulos  habet,  eos 
ipsi  librario,  qui  codicem  exaravit,  cur  non  tribuamus,  ido- 
neam  caussam  desidero,  cum  eum  ostenderimus  non  ignarum 
fuisse  Latinae  linguae. 

His  omnibus  perpensis  ego  equidem  librum  crediderim 
Germanensem  ex  ipso  archetypo  descriptum  esse,  unde  quanta 
lectionum  eius  sit  auctoritas,  licet  librarius  rem  suam  haud 
ita  curiose  gesserit,  facile  cogoscitur.  Itaque  maxime  optan- 
dum  est,  ut  mox  diligentius,  quam  a  Silligio  factum  est,  variae 
huius  codicis  Iectiones  excutiantur  et  palam  fiant,  cui  desi- 
derio  spero  fore ,  ut  Froehnerus,  quem  novam  Catulli  editio- 
nem  parare  comperi ,  satisfaciat.  Ad  extremum  autem  pauca 
lectionum  Catulli  e  codice  G  repetitarum  specimina  addam 
exorsus  a  carminis  LXIII  versu  74,  quem  mutilum  in  libris 
Berolinensibus  sic  extantem  „roseis  ut  hinc  labellis  sonitus 
adiit",  auxilio  Germanensis  libri,  in  quo  inter  voces  „labellis" 
et  „sonitus"  adverbium  „propaIam"  insertum  est,  transpositione 
sanandum  esse  supra  monui.  Redii  nunc  ad  hunc  versum, 
quia  eodem  vitio  etiam  alii  adfecti  sunt  loci,  quorum  non 
nullos  LXIV,    122.   LXVIII,   101,    CXI,  4.   CX,  7  uno  tenore 

tractare  mihi   propositum    est.     Omnium   enim  horum  versuum 

in  Lachmanni  codicibus  complures  syllabae  interciderunt,   con- 

tra  in  Germanensi ,  quem  non  nulli  deteriores   libri  secuntur, 

integer    est   syllabarum    numerus.     Haec   optimorum    codicum 

differentia  non    poterit   explicari,  priusquam  etiam  reliquorum 

satis  adcuratam   cognitionem    nacti    erimus.     Nostrum  est  du- 

plicem  hanc   quaestionem   dissolvere ,    primum   utrum    in    illis 

versibus  codicis  G  lectiones  aut  ipsae  bonam  sententiam  prae- 

beant   aut  haec  facili    opera   inde  erui   possit  necne,    deinde 

utrum  hae  lectiones  ab  ipso  poeta  profectae  an  coniectura  vi- 

deantur    a    librariis    inlatae   esse.      Itaque  incipio   a    carminis 

LXIII   versu  74,    quem    e  codicis  G  vestigiis   sic   scribendum 

esse   dixi  „roseis    ut  huic  labellis  propalam  abiit  sonitus"  aut 

„sonitus  propalam  abiit".     Ad  quam  lectionem  commendandam 

nihil  restat  nisi  ut  eam  ab  interpolationis  suspitione  defendam, 

sed  ab   hac  suspitione   omnino  videtur   tuta  esse  vox  „propa- 

lam",  quippe  quae  tarn  raro  reperiatur  ,    ut   non  sit  credibile 

eam  librario  deberi.     Multo    meliore    iure  suspectum  esse  po- 

testj,    quod  carminis  LXIV  versui  122   in  G  insertum    est  ad- 

iectivum  „dulci".     Nihilo  setius  hic  quoque   bonam  et  ab  ipso 

Catullo   ortam  lectionem   codicis   esse   G  paucis  demonstrabo. 

Repperit  Lachmannus   in    codicibus    suis   haec   .,Aut   ut  vecta 

ratis  spumosa  ad  litora  Diae,  Aut  ut  eam  devincta[mj  lumina 

somno  Liquerit"  etc. ,    quorum   versuum   alterum    aperte    uno 

pede  breviorem  sanare  conatus  est  addito  in  initio  eius  verbo 

„venerit";    iam   vero    „ratis    vecta  venerit"  dici  nequit,    quod 

sentiens    Lachmannus    e   nominativo    „ratis"    ablativum    „rati" 

fecit.     Neque  tamen  hoc  „vecta  rati  venerit"  non  languet,  cum 

participium  „vecta"  plane  supervacaneum  sit;  neque  dubito,  quin 

Catullus   potius  nudum    ablativum   „rati"  cum  verbo   „venerit* 

coniuncturus  fuerit.    Maxime  autem  propterea  persuasum  habeo 

scripsisse  Catullum  „vecta  rati  venerit",  quod  in  G  integer  hic 

versus  Jegitur :    „Aut  ul  enm  dulci  devinetam  lumina  somno". 

Nemo    opinor    neque    in    omisso    verbo    substantivo    rsit"    — 

quamquam    multo    rarius    coniunctivus    „sit"    quam    indicativus 

„est"  omittitur  —  offendet  neque  in  eo ,  quod  idern  soinnus, 
qui  re  vera  fatalis  fuerit  Ariadnae,  hic  dulcis  adpelletur,  quod 
pluribus  explicetur  vix  necesse  est.  Denique  vero  non  inter- 
polatuni  esse  hoc  vocabulum  ut  ostendam,  carminis,  cui  „Ciris" 
inscriptum  est,  versum  206  „Iamque  adeo  dulci  devinctus 
lumina  somno  Nisus  erattf  etc.  adtulisse  sufficiet.  Quo  versu 
quin  poeta  Catullum  imitatus  sit,  nemo  dubitabit;  quod  per- 
multis  locis  *)  factum  esse  videbit  quicunque  Cirin  cum  Catulli 
carminibus  contulerit.  Auctor  huius  carminis ,  poeta  valde 
mediocris,  in  imitando  Catullo  saepissime  eo  progressus  est, 
ut  plura  verba  inde  in  carmen  suum  reciperet.  Itaque  et  hic 
adparet  codicem  G  ipsius  Catulli  manum  repraesentare,  et  alibi 
quoque ,  si  forte  non  poterit  tam  certis  argumentis  quam 
hic  interpolationis  suspitio  removeri,  eundem  librum  antiquam 
iectionem  servasse  ex  hoc  ipso  loco  credibile  fit.  Inde  fides 
eius  vocabuli,  quod  LXVIII,  101  solus  G,  si  nullam  deteriorum 
codicum  rationem  habemus,  exhibet,  nescio  an  valde  augeatur. 
Desiderantur  etiam  in  hoc  versu  „ad  quam  tum  properans 
fertur  .  .  .  .  undique  pubes"  in  codicibus  D  et  L  aut  duae 
correptae  syllabae  aut  una  producta;  sed  hic  quoque  omnibus 
numeris  absolutus  decurrit  versus  in  Germanensi  „ad  quam 
tum  properans  fertur  simul  undique  pubes".  Quam  vocem 
„simulu  aptissimam  esse  vix  quisquam  negabit,  putarunt  autem 
Lachmannus  aliique  eam  ab  Italis  additam  esse;  quod  profecto 
pro  frequentia  huius  vocabuli  facile  fieri  potuit.  Attamen  post 
ea,  quae  de  carminis  LXIV  versu  122  diximus,  idoneam  caus- 
sam,  cur  hoc  statuamus,  non  video.  Neque  minus  mihi  per- 
suasum  est  codici  G  veram  et  genuinam  lectionem  deberi  c 
CXI,  4;  ubi  quae  est  in  initio  alterius  pentametri  partis  la- 
cuna ,  in  G  expleta  est  verbo  „efficere".  Castigat  poeta  hoc 
epigrammate   Aufilenaiu    quandam,    quae  tquamvis    nupta   non 


1)  Plerosque  locos  neque  tamen  omnes  collegit  Silligius  in  Heynii  edi- 
tione  quarta  P.  Vergilii  Maronis  curata  a  Wagnero  (Lipsiae  1830)  vol.  IV 
p.  155  sq. 

solum   aliis     corporis  sui  copiam    fecerit,    sed  etiam  cum  ipso 
patruo  incestum   commiserit.     Quod  cum    certissimum    sit,  ne- 
cessario  requiritur  in  hoc  versu  „quam  matrem  fratres  .  .  .  . 

ex  patruo"  pariendi  vel  similis  verbi  notio ,    ita  ut  illud  „effi- 
cere"    optime    conveniat  in  hunc   locum.     Nam  cur  Doeringio 
efficere  fratres  pro  edere  vel  gignere  fratres  vix  ferre  videa- 
tur  latinitas,    non  intellego,    cum  hoc  verbum  eadem  notione 
Columella    adhibuerit  VII,  6  „pessima   est  fetura ,    cum  matres 
bimae  ternos  haedos  efficiunt"  neque  multo  inde  distet,  quod 
Cicero  Verr.  II,  3,  63  dicit   agrum   efficere   plurimum.     Simul 
autem  haec  nolio  efficiendi  verbi  rarior  est ,  quam  ut  veri  sit 
simile   ab   interpolatore    hoc   verbum    illi   versui    interpositum 
esse.     Ideo   in    hac  codicis  G  lectione  adquiescendum  videtur 
neque  ad  coniecturam  necesse  est  refugiamus  cum  Rossbachio 
et  Heysio  ,    quorum   ille  poetam  „concipere"  ,    hic  „suscipere" 
scripsisse   putat.  —  Eandem  Aufilenam  Catullus  opprobriis   in- 
sectatur    carmine   CX;   fraudaverat   meretrix    Catullum   pretio, 
quod    hic   illi   coitus   faciendi  caussa   solverat,    qua    re  valde 
iratus   poeta  Aufilenam  ait,  si  pudica  esse  voluisset,  non  pro- 
mittere     sibi   coitum,   sin  ingenua ,    promissi   fidem    praestare 
debuisse.     Tum  haec  secuntur  verba  (v.  6.) 
„sed  data  corripere 
fraudando  ......  plus  quam  meretricis  avarae, 

quae  sese  toto  corpore  prostituit^. 
Quorum  versuum  alterum  scripsi,  qualem  Datanus  ex- 
hibet,  sed,  quod  scio,  solus,  nani  in  Germanensi  libro  posl 
primum  vocabulum  reperitur  „efficil",  quod  etiam  in  Santenii 
codice  additum  esse  adnotavit  ,Lachmannus;  cuius  tainen  e 
verbis,  „elficit  add  L"  non  perspicio,  utrum  in  ipso  versu  an 
inter  lineas  vel  in  margine,  utrum  a  prima  an  a  secunda  inanu 
„efficitu  additum  sil.  Hoc  autem  si  verum  es(,  si  in  ipso  dico 
verborum  ordine  a  prima  inanu  „efficilu  scriptuni  extat,  neque 
est,  cur  de  fide  huius  vocabuli  dubitenuis,  neque  cur  miremur, 
quod  Datanus  idem  omiserit,  in  quo,  quae  corrupta  inveniun- 
tur   in  reliquis  libris ,  saepissime   consulto    praetermissa   sunt. 

Sed  omnino  neutiquam  cogitari  potest  verbum,  quod  et  sen- 
tentia  careat  et  metro  repugnet,  a  librario  interpolatum  esse, 
ita  ut  non  dubitem,  quin  haec  lectio  ex  ipso  codice  V  in  G 
recepta  sit.  Sed  restat ,  ut  hanc  corruptelam ,  si  fieri  licet, 
tollamus  secuti  quam  maxime  vestigia  codicum  G  et  L;  nam 
qui  adhuc  hunc  locum  restituere  conati  sunt,  sententiam  quidem 
plerumque  bonam,  structuram  autem  verborum  inpeditissimam 
effecerunt.  Praeterea  priores  editores  quamvis  inscii  pecca- 
runt  in  ea  re ,  quod  a  lectione  „effecit" ,  quae  deteriorum 
codicum  est ,  profecti  sunt.  E  quibus  Ios.  Scaliger  castig.  in 
Catull.  p.  119.  „effecit"  ex  „effexit"  (pro  „effecerit")  ortum, 
supplendum  autem  esse  ad  hoc  verbum  e  versu  4  „facinus"  ar- 
bitratur  hac  adiecta  explicatione  noi/joeitv  av  to  r§g  noovfjg. 
SQya^oir'  av  to  rijg  noQvr\g,  r]yovv  ti)v  sQyaoiav  rrjg  nogvrjg, 
Quae  verba  si  recte  intellego,  hoc  Scaliger  Catullum  dixisse 
putat:  dona  fraude  corripere  maius  est  facinus,  quam  quod 
avara  meretrix  commitit,  cum  lucri  faciendi  caussa  in  omnia 
libidinum  genera  se  prostituat.  Quam  sententiam  non  possum 
quin  maxime  probem,  hoc  vero  non  perspicio,  quo  modo  Sca- 
liger  eam  e  Catulli  verbis  elicuerit.  Erravit  vir  summus 
maxime  in  eo ,  quod  „efficere"  pro  verbo  substantivo  „esse" 
a  Catullo  adhibitum  esse  sumit;  quod  ab  hoc  loco  alienissi- 
mum  est;  potuit  Catullus  dicere  aut  „Aufilena  facinus  effi- 
cit  fraudando"  (ut  Cic,  Phil.  II,  42,  109:  mirabilia  facinora 
effecit)  aut  „corripere  data  fraudando  est  facinus",  minime 
autem  „corripere  efficit  facinusa ,  erravit  deinde,  quod  ad 
„effexit"  supplendum  esse  dicit  e  versu  4  „facinus",  cum  „plus" 
requirat  genetivum  „facinoris",  qui  num  ex  illo  versu  com- 
mode  hic  subintellegi  possit,  vehementer  dubito.  Nec  non 
displicet  denique  in  Scaligeri  ratione  coniunctivus  perfecti, 
quem  ipse  notione  optativi  Graecorum  cum  particula  av  con- 
iuncti  explicuit;  qui  cum  parum  fortis  sit ,  non  convenit  rei 
naturae,  sed  postulatur  a  poeta  in  talibus  sententiis,  ut  distin- 
ctius  loquatur ;  itaque  hoc  loco  unice  aptus  videtur  indicativus 
temporis  praesentis.  —  Praetereo,  quod  Doeringius  vetustiores 

aliquot  editiones  secutus  invitis  codicibus  scripsit  „sed  data 
corripere  fraudando  efficitur  plus,  quam  meretricis  avarae" 
etc,  in  qua  lectione  explicanda,  ne  reliquas  dilficultates  tan- 
gam,  Doeringius  hoc  sibi  concessit,  ut  „data  corripere  frau- 
dando"  idem  esse  putaret  atque  —  horribile  dictu!  —  „mu- 
nera  fraude  corradendo".  Melius  in  emendando  hoc  versu 
perspicuitati  orationis  consulerunt  Bergkius  et  Rossbachius, 
quorum  hic  pro  corrupto  verbo  „efficit"  „fictis",  ille  „officiis" 
scribendum  proposuit.  Utrumque  et  „fictis"  et  „officiis"  pendet 
a  „fraudando",  sed  diversis  rationibus,  nam  „fictis"  est  abla- 
tivus,  quem  nos  dicimus,  instrumenti  et  hanc  ipsam  ob  caus- 
sam  minus  placet ,  cum  ex  eodem  ablativi  genere  ipsum 
„fraudando"  sit,  quod  Catulluin  nunquam  admissurum  fuisse 
mihi  persuasum  est.  Omnino  autem  hoc  „fictis"  ad  „fraudan- 
do"  adpositum  timeo  ne  supervacaneum  sit,  cum  haec  notio 
iam  in  ipso  fraudandi  verbo  insit.  Alia  est  ratio  ablativi, 
quem  Bergkius  in  hunc  locum  infert;  hic  est  ablativus  rei 
ereptae,  qui  hoc  loco  aptissimus  videri  potest,  narn  „officiis 
fraudare  aliquem"  mendacissima  illa  Aufilena  recte  dicitur. 
Sed  desidero  in  Bergkii  lectione  accusativum  eius,  quem  Au- 
filena  officiis  fraudaverit,  qui  accusativus  neque  ab  hoc  neque 
ab  orbandi,  privandi,  spoliandi  aliisque  similibus  verbis  abesse 
potest,  ubi  ablativus  ab  his  pendet.  Hanc  ob  caussam  etiam 
Bergkii  coniectura  licet  proxime  ad  codicum  vestigia  accedat, 
non  videtur  probaliilis.  Ut  autem  meam  tandem  sententiam 
aperiam ,  in  prima  syllaba  corruptae  vocis  „efficit"  verbum 
„est"  latere  suspicor,  quo  aegre  et  in  Rossbachii  et  in  Berg- 
kii  lectipne  caremus;  in  reliquis  vero  litteris  genetivum  sub- 
stantivi  alicuius  quaerendum  esse  penitus  persuasum  habeo 
propter  adverbium  „plusa ,  nam  dum  considero  argumentum 
huius  carminis  et  reliqua  ultimorum  versuum  verba,  eertissime 
intellegerc  mihi  videor  hoc  dixisse  poetam:  Aufileuam,  quod 
fraude  munera  corripiat,  maiorem  in  se  suseipere  eontumeliam 
vel  scelus  quam  meretricem ,  quae  omnibus  se  prostituat". 
Itaque  nisi  quis  e  vocabulo  „facinustt  v.  4  genetivum  eiusdem 

hic  supplere  maluerit,  in  his  corruptae  illius  vocis  litteris  „icitu 
tale  substantivum    quaerat  necesse  est.     Omnibus  his  condici- 
onibus   nescio,    num    aliud   substantivum   melius  satisfaciat  ac 
„vitium",  ut  totus  locus  sic  restituendus  sit: 
Sed  dala  corripere 

fraudando  est  vitii  plus  quam  meretricis  avarae, 
quae  sese  toto  corpore  prostituit, 

Quod  autem  nunc  hoc  carmen  relinquo,  id,  ut  verum 
fatear,  non  quasi  omnia  recte  se  habeant  aut  manifesta  sint, 
facio,  sed  quia  vires  meas  non  omnibus  difficultatibus  remo- 
vendis  pares  esse  sentio.  Nam  frustra  in  emendando  quarto 
versu,  qui  misere  corruptus  mihi  videtur,  operam  posui.  Omnino 
autem  haec  ultima  Catulliani  libri  carmina  pluribus  quam  pri- 
ora  vitiis  inquinata  sunt;  critici  vero,  priusquam  ad  ea  acces- 
serunt  industriam  videntur  paulo  remisisse,  ita  ut  etiam  nunc 
corruptelae  hic  reperianlur,  quae  quo  modo  huc  usque  dura- 
verint  profecto  mirum  est.  Tale  vitium  extat  in  carminis 
CXV  versu  5: 

„prata,  arva,  ingentes  silvas,  saltusque  paludesque". 

Quo  versu  nixus  Luc.  Muellerus  de  re  metr.  poett  Latin. 
p.  295  dicit  Catullum  in  distichis  semel  hexametrum  hyper- 
catalectum  i.  e.  elisione  cum  pentametro  coniunctum  admi- 
sisse;  qua  in  re  egregie  fallitur,  quia  Hauptii  editioni  nimiam 
fidem  tribuens  ipse,  quod  decebat  eum  utpote  tam  severum 
non  minus  artis  criticae  quam  metricae  arbitrum ,  diligenter 
circumspicere  omisit,  num  tutus  esset  ab  omni  parte  ille  ver- 
sus;  quod  multo  secus  habet.  Non  hoc  urgeo,  quod  apud  poe- 
tas  Romanos  nusquam ,  ni  fallor ,  talis  synaphia  in  distichis 
reperitur,  nam  suo  iure  Muellerus  dicere  poterit  hac  quo- 
que  in  re  Catullum  Alexandrinorum  vestigia  secutum  esse. 
Caussa  potius ,  quam  propter  ego  illum  versum  tolerari 
posse  nego  ,  in  eo ,  qui  proxime  antecedit  „uno  qui  in  saltu 
totmoda  possideat"  posita  est.  Quovis  pignore  contendo 
Catullum  non  scripsisse  „Mentula  in  saltu  possidet  saltus". 
Quod   videntur  intellexisse  Bergkius   et  Rossbachius,    quorum 

ille  scripsit  „salsasque  paludes",  hio  „latasque  paludes".  Quas 
coniecluras  si  adcuratius  inspexeris ,  Bergkium  videbis  vitium 
vitio  commutasse ,  quippe  quem  fugiat  aquam  palustrem  non 
salsam  esse.  Longe  melius  sese  habet  Rossbachii  coniectura, 
quam  per  se  quo  minus  probemus  nihil  obstat.  Sed  conie- 
ctura  ornnino  non  opus  est,  cum  codex  Datanus  sicut  multis 
aliis  locis  eliam  hic  veram  poetae  manum  servaverit  „altas- 
que  paludes",  ad  quem  Dr.  P2  F  proxime  accedunt,  qui  omissa 
post  „paludes"  particula  „que"  exhibent  „saltusque  paludes". 
In  lectione  igitur  codicis  D  certissime  subsistendum  est,  quam 
quod  omnes  ad  hunc  usque  diem  editores  deseruerunt,  maximo 
opere  miror.  Qiia  Vero  ratione  corruptela  „saltusque  palu- 
desque"  in  plerosque  libros  inrepserit,  facillime  intellegitur; 
nimirum  vox  „altas"  e  proximo  vocabulo  „silvas"  litteram  s  in 
initio  adsurnpsit,  unde  cum  ex  „altasque"  factum  esset  „saltus- 
que",  vix  potuit  fieri ,  quin  eliam  voci  „paludesa  in  fine  par- 
ticula  „que"  adderetur. 

Natus  sum  Paulus  Boehme  Halis  Saxonum  postridie  Kal. 
Nov.  anni  h.  s.  XXXVIII,  patre  Theodoro ,  quem  praematura 
morte  abreptum  valde  doleo,  matre  Augusta  de  gente  Grunert. 
Litterarum  primordiis  inbutus  in  schola  latina,  quae  Halis 
floret  rectore  Ecksteinio,  exeunte  anno  L  receptus  sum  inter 
alumnos  gymnasii  Portcnsis  a  rectore  Kirchnero ,  quem  mox 
mortuum  secutus  est  Peterus.  Unde  ineunte  anno  LVIII  ad 
universitatem  Halensem  profecius  sum ,  ut  litteris  philologicis 
me  darem,  scholisque  ibi  auditis  Bergki,  Bernhardyi,  Blanci, 
Erdmanni,  Leonis ,  Potti,  Schalleri,  Zacheri  exeunte  a.  LIX 
hanc  Bonnensem  adii  academiam,  cuius  per  quinque  semestria 
fui  civis.  Scholas  audivi  lahni,  Langi,  Loebelli ,  Monnardi, 
Reifferscheidi ,  Ritscheli,  Schopeni.  Atque  placuit  Ritschelio 
Welckeroque,  ut  essem  seminarii  philolog-ici  sodalis  ordina- 
rius  per  duo  semestria,  quorum  uno  fructus  sum  disciplina 
Ritscheli  et  Welckeri,  altero  Iahni  et  Ritscheli.  Praeterea  ar- 
chaeologicis  Iahni,  historicis  Loebelli  interfui  exercitationibus, 
nunc  seminariis,  per  complura  semestria.  Quibus  viris  omni- 
bus  gratias  ago  quam  maximas. 

I)  Speciosius  quam  verius  Gerhardius  prooemium  Hesiodi 
theogoniae,  quale  nunc  legalur,  amoebaeum  carmen  esse 
contendit. 

II)  In  Thucydidis  lib.  I  cap.  1  ante  verba  t«  yu.n  nob  ur- 
tcov  x.  r.  /.  interciderunt  non  nulla ,  quibus  bellorum 
contra  Persas  gestorum  mentio  facta  erat 

III)  Aliud  consilium  Xenophon  in  conscribendis  primis  duo- 
bus  Hellenicorum  Ubris  secutus  est,  aliud  in  reliquis. 

IV)  Catulli   carminis  LXXI   versus    3    corruplus  csf;   scri- 
bendum  videtur 
vAemulus  iste  tuus,  qui  vestrum  evertit  amorema. 

V)  Eiusdem  poetae  carm.  LXXVI  v.  8  tolerari  ncquif. 

VI)  lnmeritam  laudem  Mommsenus  in  historia  Romana  C. 
Graccho  tribuit,  quod  regnum  adpetierit,  qui  potius  re- 
ctissime  fecit,  quod  regno  non  siuduit. 

VII)  Philosophica  Ciceronis  svripta  e  scholis  expellenda  suni. 


LIBRPRY  OF  CONGRESS 
II  II      II II        III  I 


I  II      II II     I  III  i  >'  ^ 

0  003  073  554  7    * 


